Kizkiak morez jantziko dituzte, Harituzen eskutik

Adin nagusitasuna beteko du igandean Sagar Uzta festak, eta ohi bezala, bihar ospatuko dute herri guztiak antolatutako ekitaldiarekin. Horren aurretik, ordea, hainbat ekintzekin aritu dira giroa berotzen herenegundik. Horiek guztiak aurkeztu zituzten ostegunean Zorione Etxezarraga alkateak, Felix Etxeberria Fruiteleko presidenteak, Antton Arka herriko taldeen izenean, Egoitz Zapiainek sagardogileen ordezkari bezala, baita Unai Agirre ere, Euskal Sagardoaren izenean.

«Elkarrekin egindako lanari esker»

Astigarraga eta sagardoa lelopean, «programazio oparoa» osatu dela azaldu zuen Etxezarraga alkateak, Udalak berak, sagardogileek eta herriko eragileek «elkarrekin egindako lanari esker» sortutakoa, hain zuzen. Eta «elkarrekin jarri dezakegu balioan», onartu du. Denen artean egindako lana nabarmendu zuten Antton Arkak herriko taldeen izenean, baita Egoitz Zapiain sagardogileak ere.

Izan ere, nabarmendu zuen «Sagar Uzta duela 18 urte herrian txertatuta» dagoen festa dela.

Morea, aurtengo kolorea

Eta hain zuzen, taldeen indarraren islada, herriko talde eragile batek koloreztatuko du biharko Sagar Uzta jaia. Harituz Elkartearen eskutik, sagarrak biltzeko kizkiak morez jantziko dituzte. Horrek aurreratu egingo du 2019ko Emakumearen Nazioarteko egunerako Sagardo Etxea elkartearekin prestatzen ari den ekimena: Sagardoetxeako sagarrondoak morez jantziko dituzte, emakume sagardogileen laguntzarekin.

Sagardoa eta kirolak bat, gaur

Berrikuntzarik ere izango da aurten. Gaur goizeko 10:00etan hasita, I. Sagar Uzta Erronka Indoor txapelketa egingo dute Foru Plazan. Zortzi talde lehiatuko dira eskia, arrauna eta bizikleta uztartzen dituen proba honetan.

Egun haundiena, biharkoa

Arkak esan bezala, bihar egingo du bat «herriaren izaerak» Foru Plazan. Sagardogileekin batera, bertan izango baitira herriko hainbat talde. Sagarrak jaso, txikitu eta prentsatzeko aukera izango dute bertaratzen direnek. Eta ondoren, 13:00ean izango da ohiko topa herrikoia.

Sagarra, presente beti

Sagarraren festa da, beraz, ez da sagarrik faltako, nahiz eta Felix Etxeberriak esan zuen aurtengo uzta «xumeagoa» izan dela.

Bertako sagarrak ere izango du bere txokoa; Euskal Sagardoa jatorri-deiturak ostegunean hasi baitzuen Egin zotz! kanpaina Astigarragan. Gainera, Unai Agirrek esan bezala, sagarraren festa izanda, «zer litzake Euskal Sagardoa, sagarrik gabe?».

XVIII. Sagar Uzta 2018

GAUR, larunbata

09:30, Sagar motak ezagutuz. Santiagomendiko Sagardo Bidean zeharko mendi-buelta familian.

10:00, Sagar Uzta erronka indoor. Foru Plazan.

BIHAR, igandea

Sagarraren Jaia, Foru Plazan.

09:30, Txirriskla Txistulari Taldearen diana.

10:30-12:00, Sagar postre lehiaketa. Postreak frontoian entregatu behar dira.

10:30-12:00, XI. Sagar Uzta Argazki Rally Digitalean* izen-emateak plazan.

11:00-14:00, Sagarraren azoka: sagar mermelada tailerra; sagarraren erakusketa, dastaketa eta salmenta; sagardo eta muztio dastaketa; saski, txertaketa, et abarren erakustaldiak; herriko baserritarren produktuen salmenta; eta trikitilariak herrian zehar.

11:00, Muztioaren elaborazioa: sagar-biltzea, jotzea eta zanpatzea bertaratutako familien laguntzarekin.

12:30, Sagar Dantza eta kirikoketa.

13:00, Txalaparta eta 2018ko uztako lehenengo muztioaren topa herrikoia.

14:30, Herri Bazkaria.

17:00, Afizionatuen pelota partiduak.

*Izen-emateak: 943 550 575/ info@sagardoarenlurraldea.eus.


Renzik dimisioa eman du, aurrekontuak onartu ostean

'Aurrekontuen legea onartuta. Dimisioa formalizatuko dut. Eskerrik asko guztioi eta gora Italia', esan du Renzik, Twitterreko kontuan argitaratutako mezuan.

Matteo Renzi Italiako lehen ministroak dimisioa eman du asteazken honetan, Sergio Mattarella errepublikako presidentearen aurrean; hala, ostegun honetan bertan abituko ditu Mattarelak kontsultak Renziren ordezkoa aukeratzeko.

45 minutuz batzartu dira bi agintariak, eta Renzik ofizial egin du aldez aurretik iragarria zuen dimisioa. Hain zuzen ere, igandean Konstituzioaren erreformaren inguruan egindako erreferendumaren porrotaren ostean utzi du kargua lehen ministroak. Mattarellak aurrekontuak onartu arte karguari eustea eskatu zion eta gaur, Senatuak 2017ko aurrekontuen legea onartu ostean, bukatutzat eman du Renzik agintaldia.

“Aurrekontuen legea onartuta. 19:00etan dimisioa formalizatuko dut. Eskerrik asko guztioi eta gora Italia'', esan du ordu batzuk lehenago Renzik, Twitterreko kontuan argitaratutako mezuan.

Renzik Facebook sare sozialean ere mezu bat argitaratu du. Bertan idatzi duenez, aurrekontuen legea “ezin hobea” da, eta Gobernuak prestatuko eskema adierazgarria begiratzera animatu ditu herritar guztiak.

“Arratsaldean, Quirinalen (Estatuko Buruzagitzako egoitza) izango naiz, lehen ministro moduan dimisioa formalizatzeko. Aparteko mila egun izan dira, eskerrik asko guztioi eta gora Italia”, idatzi du.

Kontsulta-sorta

Italiako presidenteak krisi politikoari aurre egiteko irtenbidea bilatu beharko du orain: Lehen ministro berria izendatu edo hauteskundeak aurreratu. Hala, ostegun honetan ekingo dio Mattarellak bilera-sortari, larunbata arte, eta alderdietako ordezkaritza zabala hartuko du egun horietan. Pier Carlo Padoan edo Pietro Grasso izan daitezke Renziren ordezkoak Italiako lehen ministro karguan.

Alderdiarekin bilera

Mattarellari dimisioa aurkezteko Quirinale jauregira joan baino lehen, Renzi bere alderdiko buruekin bildu da eta ofizialki jakinarazi die kargua uzteko asmoa. Horrez gain, alderdi guztiekin osatutako gobernuaren edo hauteskundeak aurreratzearen artean erabakitzeko beharra plazaratu die.


SPDk ez du presarik Merkelekin negoziatzeko

Alemaniako bozetan gehiengo handia lortu arren, zailtasunak izan ditzake CDUk gobernu egonkorra osatzeko

Alemanian, iragan igandeko hauteskundeetatik ateratako parlamentu berria urriaren 22an osatuko da, erakunde horretako presidente Norbert Lammerten esanetan. Ordurako, ordea, litekeena da gobernurik ez izatea. Izan ere, hauteskundeetan emaitza bikainak erdietsi arren, zailtasunak antzeman ditu Angela Merkel kantzilerrak gobernu ituna sinatzeko. SPD Alderdi Sozialdemokratarekin sinatu nahi du hitzarmena kantzilerrak, baina alderdiko bozeramaileek zuhurtziaz hartu dute proposamena: 2005 eta 2009 arteko legealdian antzeko koalizioa egin zuten SPDk eta CDU Batasun Kristaudemokratak eta, hurrengo bozetan, jaitsiera nabarmena sufritu zuten sozialdemokratek. Negoziazioak ez atzeratzeko eskatu dio SPDri CDUko parlamentari Volker Kauderrek. Alemaniako Berdeetako hautagai nagusiek, bestalde, karguari uko egin diote, hauteskundeetako porrotaren ostean.


Santa Xexili eguneko egitarau guztiak, herriz herri

Hainbat ekitaldi antolatu dute eskualdean, gaurtik hasita (Leire Ventas/Hitza)

Azaroaren 22a da Santa Xexili eguna, eta urtero bezala, eskualdeko musikariek ospakizunez beteko dute eguna. Dena dela, herri batzuetan lehenago hasiko dituzte jai giroko ekitaldiak. Hemen egitarau guztiak, herriz herri.

AZKOITIA

Azaroak 20, asteazkena.

– 17:30ean, Bizkargi Musika eta Dantza Eskolako ikasleak kalera atera, eta Musikalean ekimenaren baitan kontzertuak eskainiko dituzte, Xabier Munibe Parkean.

Azaroak 28, ostirala.

– 19:00etan, Bizkargi Musika eta Dantza Eskolako ikasleen emanaldia, Baztartxo antzokian. Sei eta hamabi urte bitarteko dantzariek hartuko dute parte, eta txistulariak, trikitilariak, gitarra taldea, abesbatza edota orkestra ere izango dira taula gainean.

AZPEITIA

Azaroak 21, osteguna.

– 19:30ean, Soreasun, Juan Antxieta Musika Eskolaren jaialdia. Diplomak ere banatuko dituzte maila bat lortu duten ikasleen artean.

Azaroak 22, ostirala.

– 19:30ean, Soreasu, Zu ere On Kixote? ikusentzunezkoa, Imuntzo eta Beloki trikitilariekin, Agerre Teatroko kideekin. Herriko talde handi batek ere parte hartuko du, 70 lagun inguruk. Sarrera: helduena 5 euro, eta haurrena 3 euro.

Azaroak 23, larunbata.

– 18:00etan, Azpeitiko Udal Musika Bandaren kalejira.

– 19:00etan, Soreasu antzokian, kontzertua. Manolete pasodoblea, klasikoak, Espartacus baleteko pieza batzuekin, Borja Izagirrek saxofoiarekin hiru zati dituen obra bat joko du eta bukatzeko pieza modernoagoak joko dituzte. «Kontzertua nahiko zaila da, eta azken ukituak emateko lanean ari gara», esan du Unai Frantzesena Azpeitiko Musika Bandaren zuzendariak.

GETARIA

Azaroak 21, osteguna.

– 17:30ean, kalejira, txistulari, trikitilari, pandero-jotzaile eta musika eskolako ikasleekin.

– Jarraian, emanaldia eta txokolate-jana, plazan.

Azaroak 22, ostirala.

– 19:30ean, Musika Bandaren kalejira.

Azaroak 24, igandea.

– 11:00etan, meza nagusia, Getariako abesbatzarekin.

– 12:30ean, Getariako abesbatzaren kontzertua, Salbatore Deunaren parrokian. Zuzendaria: Jazinto Isasti.

Abenduak 1, igandea.

– 09:00etan, goiz eresia, Gazte Alaiak txistulariekin.

– 12:30ean, Gazte Alaiak txistulari taldearen kontzertua, elizan.

ZESTOA

Azaroak 21, osteguna.

– 18:00etan, kultur etxean. Ertxiña Musika Eskolaren entzunaldia. Ondoren, R. Sarriegiren heriotzaren 100. urtemuga gogoratuz, Gipuzkoako beste musika eskoletan bezala, Zestoakoak ere kalejira egingo du danborrak joz.

Azaroak 22, ostirala.

– Iluntzean, Idiakaitz Txistulari Taldearen kalejira.

Azaroak 23, larunbata.

– 20:00etan, Zestoako Musika Bandaren kontzertua, udaletxeko arkupetan.

Azaroak 24, igandea. Parrokiko Abesbatzaren saioa eta Esteban Elizondo organo-jotzailearen emanaldia. Meza aurretik, 11:45ean, sarrera gisa, Aita Donostiaren lan bat interpretatuko du. Elizkizunean zehar, Eduardo Torres eta Jesus Guridiren piezak joko ditu. Azkenik, meza amaitu eta berehala, Guridiren eta Tomas Garbizuren pieza bana joko du.

ZARAUTZ

Azaroak 22, ostirala.

– 19:00etan, Schola Cantorum abesbatzaren emanaldia, parrokian.

– 19:30ean, Zarauzko abesbatzak eta herriko txistulari eta abeslariak herrian zehar ibiliko dira, Musika plazatik hasita.

ZUMAIA

Azaroak 20, gaur.

– 18:30ean, eskusoinu kontzertua, Amaia Zubimendirekin, Aita Mari aretoan.

Azaroak 21, osteguna.

– 19:00etan, Maria eta Jose aretoan Musika Eskolaren jaialdia.

– 20:30ean, Txistulari Bandaren kalejira.

Azaroak 22, ostirala.

– 20:00etan, Beheko Plaza abesbatzaren kontzertua,

Oxford aretoan.

Azaroak 30, larunbata.

– 20:30ean, Musika Banda eta San Pedro abesbatzaren Suite disko berriaren aurkezpena, parrokian.


Kontsultarako 17.500 boluntariok eman dute izena

Azaroaren 9ko kontsultarako 17.500 boluntariok eman dute izena; besteak beste, ERCko zenbait ordezkarik.

Artur Mas Generalitateko presidenteak 20.000 boluntario eskatu ditu azaroaren 9rako egindako deialdiari erantzuteko. Herenegun, 14:00etan ireki zuten izena emateko aukera Generalitatearen webgunean, eta, 24 orduren buruan, 11.696 boluntariok eman zuten izena. 48 ordutan 17.500dik gora dira.

Boluntario gisa ari daitezke 16 urtetik gorakoak, gutxieneko ikasketak dituztenak —lehen mailako ikasketa titulua—, eta egun horretan eta aurreko 24 orduetan sakelakoa erabilgarri izango dutenak. Mahaietan jardungo dute, parte hartzaileen erregistroa osatzen edo botoak zenbatzen, besteak beste.

ERCko hainbat kidek iragarri berri dute boluntario gisa ariko direla. Horien artean daude Oriol Junqueras, Marta Rovira, Josep Maria Terricabras eta Joan Tarda. Catalunya Radio irratian egin zuen bezala, Junquerasek hauteskunde plebiszitarioak aldarrikatu ditu Twitterren idatzitako mezuan:


«Aurkitu dugu nola gordetzen diren gibeleko minbizi zelulak, mutazio konkretu bat dutenak»

«Minbizia ikertzeak badu beste balio erantsi bat; oso interesgarria da, eta, era berean, zerbait ttikia aurkitzen baduzu ere, horrek izan dezake eragin bat. Guk egiten duguna da ale ttiki bat paratu, baina aleka egiten da mendia». Eta bidea geratzen bada ere, osatu dute aurreneko muinoa; Amaia Lujanbio Goizueta (Goizueta, 1982) biologoak New Yorkeko The Mount Sinai Hospital ospitalean zuzentzen duen laborategian gibeleko minbiziaren inguruko aurkikuntza bat egin dute, eta, ondorioztatu dute mutazio konkretu bat daukaten gibeleko minbizi zelulen kontra egiteko, inmunoterapia ez dela egokiena. Hori horrela, balio dezakeen botika berria probatzen ari dira orain.

Gordean dauden minbizi zelulak, argitara

Goizuetara, etxera, Lujanbiotarrenera etorri da Amaia Lujanbio, egun batzuk pasatzera. Baina New Yorken bizi da, orain 10 urte; azken 5 urteetan, The Mount Sinai Hospitalen daukan Lujambio Laboratory laborategian lanean. Bertan egin dute aurkikuntza Lujanbiok eta berak zuzentzen duen bost ikerlariko taldeak. Proiektu ezberdinak dauzkate martxan, denak, gibeleko minbiziari lotuta.

«Gaixo guziek, denek, tratamendu berdina jasotzen dute, baina pertsona bakoitzaren minbizia ezberdina da»

«Alde batetik, ari gara ikasten nola hasten den minbizia, eta gero, nola bukatu daitekeen. Proiektu batean nahi duguna da botika berriak aurkitu, eta beste batean ari gara inmunoterapiak ikasten. Lan asko egiten dugu saguekin, zehaztasuneko medikuntza edo medikuntza pertsonalizatua estudiatzen. Gibeleko minbiziaren kasuan, gaixo guztiek, denek, tratamendu berdina jasotzen dute, baina pertsona bakoitzaren minbizia ezberdina da. Beraz, denekin ez du funtzionatzen. Horregatik, nahi duguna da gaixo bakoitza kontsideratu bakarra bezala, eta pentsatu, daukan mutazioaren arabera, zein botika komeni zaion. Laborategian saguekin egiten dugu lan, eta ikusten badugu mutazio batekin botika bat ondo dijoala, probatu daiteke gaixo batekin. Hori, orain esaldi batean esandakoa, egiteko noski, hamar urte behar dira!».

«Minbizi zelulak dira oso azkarrak, eta ikasten dute ez hiltzen, izaten dira hilezkorrak. Baina guk ikasten badugu nola egiten diren hilezkor, egin dezakegu eragotzi, edo aprobetxatu hori, minbizia zelula hiltzeko»

Badirudi urte batzuk aurrera egin dutela, dagoeneko. Izan ere, egin duten azken aurkikuntzari esker, botika berri baten bila hasiak dira lanean. «Beste alde batetik, inmunoterapiarekin lotuta ari gara ikasten, zelula tumoralak nola egiten duen sistema inmunetik gordetzeko. Pertsona batek tumorea badu, esan nahi du nolabait gorde dela. Guk ikusten dugu zer pasa den atzenez; nola pasa den ez dakigu, baina ikasi dezakegu. Entenditzen badugu zelula tumoralak nola ikasi duen gordetzen, pentsatu dezakegu nola argitara atera. Zelula tumoralak oso azkarrak dira, eta modu original eta interesgarriak dituzte gordetzeko. Interesgarria da oso, eta uste dugu ikasten dugunak lagunduko diela gaixoei, hemendik urte batzuetara. Orain, egin dugun azken lanean, aurkitu dugu nola gordetzen diren gibeleko minbizi zelulak, mutazio konkretu bat dutenak. Eta baita ere, aurkitu dugu mutazio konkretu hori daukaten pazienteek, seguru asko, ez diotela ongi erantzunen inmunoterapiari. Eta oso garestia da, eta ez duzu erabili nahi balio ez duen botika bat eta ondorioz, denbora galdu, dirua galdu, bigarren mailako ondorioak eragin.. Horregatik, ari gara probatzen botika konbinazio desberdinak. Orain, ulertzen dugunez nola gorde den, badakigu nola kendu kapa hori. Ari gara saguekin esperimentuak egiten, eta aldi berean, entsaio klinikoak, pazienteekin. Ikusten da konbinazio batekin, botika bakarrarekin baino emaitza hobeak lortzen direla».

«[Euskal Herrian] badira ikerketa oso onak, baina diferentzia haundiena da ez dela hainbeste»

Sistema inmunologikoa bera, minbiziaren aurka

Hortxe aurkikuntza, eta hortxe, mendi garai askoa osatzeko aurreneko hondar aleak. Baina, hori, mutazio jakin bat daukaten gibeleko minbizi zelulen aurka egiteko izanen da baliagarria. Eta bestelakoen aurka, zer?

Lujanbiok azaltzen du lau modu daudela, orokorrean, minbiziari aurre egiteko. «Orain arte, metodorik onena da zirugia. Dena kentzen badizute, hori da alternatiba onena. Hori ez bada posible, bigarren pausoa da, normalean, kimioterapia. Eta huts egiten badu, badugu terapia zuzendua mutazio espezifiko bati. Eta orain, daukagu laugarren aukera, dena inmunoterapia».

Hain zuzen, egin duten aurkikuntza inmunoterapiaren alorrean kokatzen da, «baina badira estrategia gehiago, gure sistema inmunea entrenatzeko, minbiziaren kontra». Lujanbiok halaxe ikusi du, bere ibilbide profesionalean zehar. Biologia ikasi zuen Nafarroako Unibertsitatean, Iruñean; «ama farmazeutika dut, ahizpa ere bai, eta beti gustatu izan zait medikuntzaren aldeko arlo hori», Gero, tesia Madrilgo CNIOn egin zuen. «Momentu hartara arte bagenekien minbizi zelulek bazituztela mutazioak, eta pasatzen direla DNAn eta eragiten dutela geneetan. Baina, baita ere, hasi zen ikertzen minbizian beste alterazio batzuk bazirela, epigenetikoak; DNA baldin bada liburu bat bezalakoa, eta hor informazioa baduzu, hori litzateke genetika, eta epigenetika litzateke liburu horretatik zer zati irakurtzen duzun». Tesian hori egin, eta New Yorkera egin zuen salto, Cold Spring Harbor laborategietara, James Watson, DNA aurkitu zuen Nobel Saria eta beste hainbat ere ibilitakora. Hor hasi zen Lujanbio, gibeleko minbiziaz ikasten.

«Pentsatu behar da, ez hemendik 3 urtera edo hurrengo hauteskundeetara, baizik eta hemendik 15 urtera non izan nahi dugun»

«Interesa genuen ikasten, alde batetik, zein alterazio genetiko diren inportanteak zelula osasuntsu bat minbizi zelula bihurtzeko, eta bestetik, zer behar duen minbizi zelulak bizitzen segitzeko. Minbizi zelulak dira oso azkarrak, eta ikasten dute ez hiltzen, izaten dira hilezkorrak. Baina guk ikasten badugu nola egiten diren hilezkor, egin dezakegu eragotzi, edo aprobetxatu hori, minbizi zelula hiltzeko».

Horrela, pixkanaka, inmunoterapietarako bidea egin zuen goizuetarrak. «Orain eta urte askotan kimioterapia erabili da. Kimioterapiak egiten duena da erreplikatzen den guztia hil. Gure gorputzean badira zelula batzuk erreplikatzen ez direnak, beste batzuk, berriz, erreplikatzen direnak. Minbizi zelulak asko erreplikatzen dira. Baina, adibidez, gure ileko zelulak ere erreplikatzen dira, edo intestinoetakoak. Horregatik erortzen da ilea edo eragiten ditu diarreak eta horrelakoak. Bestalde, atzeneko 20 urtetan erabili da estrategia, minbizi zelulari zuzendutako drogena; mutazio hori erasotzen du, eta zelula osasuntsuei ez die minik egiten. Noski, hori da teorian, gero praktikan botika guztiek dute bere eragin ona eta txarra. Horretaz ez gara sekula libratuko. Eta azken 10 urtetan hasi gara ikasten inmunoterapiaren inguruan. Gure sistema inmuneak babesten gaitu kanpoko gauza txarrengandik. Minbizi zelulak gure gorputzekoak izanda ere, mutazioak, alterazioak dituzte, eta beraz, kanpoko bezala hartzen dira. Gure sistema inmunologikoak zerbait diferentea ikusten duenean hil egiten du. Hiltzen badu, arazoa joan da. Baina minbizi zelulak batzuetan ikasten du sistema inmunologikotik gordetzen, kapa ikusezin moduko bat jarrita. Beraz, orain inmunoterapian erabili den estrategia bat izan da, botika batekin kapa ikusezin hori kentzea, kolpetik. Orduan, sistema inmunologikoak, bat-batean, ikusten ditu zelula ezberdin piloa, eta teorian, behintzat, gehienak suntsitzen ditu. Baditu bigarren mailako ondorioak, baina nahiko ongi funtzionatzen du, eta abantaila da sistema inmuneak duela memoria».

Lujanbioren taldeak ikertutako mutazio motak, ordea, ez dio, nonbait, inmunoterapiari ongi erantzuten. Baina zergatia aurkitu dute, eta botika bila ari dira. Horregatik, agian, optimismoz hitz egiten du goizuetarrak. «Minbizi zelulak oso azkarrak dira, baina asko aurreratu da, eta segituko du asko aurreratzen. Ni, behintzat, optimismoarekin joaten naiz lanera».

Etorkizun hurbilean, New Yorken

Optimismo horrekin berarekin begiratzen dio Lujanbiok ikerkuntza arloari ere. «Hemen hobekiago bizi» garela onartzen du, baina, oraingoz New Yorken jarraitzeko asmoa du. «Han, lana, lana eta lana. New York da hiri bat jende guztia topera bizi dena, oso konpetitiboa. Baina horrek ere laguntzen du gauzak aurrera joan daitezen».

Hala ere, hemengo panorama ere ona dela uste du. «Hemen ez gaude atzerago. Nahiz eta laguntzak hainbeste ez izan, oso ikerketa ona egiten da. Baina diferentzi haundiena da hemen gutxik egiten dutela, eta Estatu Batuetan asko garela. Beraz, beti ere agudoago egin dezakezu, laguntza gehiago daude. Hemen deialdi bat ateratzen da, adibidez, urtean behin, eta ematen ez badizute espetu behar duzu hurrengo urtera arte. Han hilero egiten dira deialdiak».

Gehiago inbertitu behar dela gogorarazteko aprobetxatzen du, hortaz. «Iruñean bada jende mordoska, minibiziaz ikasten duena, eta gibeleko minbiziaz. Donostian ere bai, eta inmunoterapiaz ere pixka bat. Gehiago, agian, Bilbon. Badira ikerketa oso onak, baina diferentzia haundiena da ez dela hainbeste. Beti ere, gehiago inbertituta... Ez da lineala. Zientzia, baita ere, sinergiekin eratzen da. Nik bakarrik nire ideiak ditut, baina beste aditu batzuk ondoan baditut, biderkatu egiten da. Hortik pixka bat falta da hemen. Pentsatu behar da, ez hemendik 3 urtera edo hurrengo hauteskundeetara, baizik eta hemendik 15 urtera non izan nahi dugun. Ez da ideia ona atzera gelditzea. Posible bada, hor aurrean egon behar da».

Kulpak, zentzurik ez

Eta aurrean bagaude. Bizi itxaropena, orokorrean, nola haunditu den ikusi besterik ez dago. Nahiz eta, horrek, bestelako arazoak ekarri dituen. «Minbizia da, generalean, zahartzaroko gaixotasuna. Animaliak gara, eta gaude eginak 40 bat urtez bizitzeko. Umeak eduki ondoren, ez dugu funtzio ebolutiborik. Baina elikadura, medikuntza... hobetuta, lortu dugu 100 urtera arte bizitzea. Baina 40 urtetik aurrera ez dugu garantiarik. Akatsak pilatzen hasten gara. Gehiago bizi gara, eta aukera gehiago dauzkagu minbizia garatzeko. Lehen ere izanen zen, baina gutxiago, ez zinelako ailegatzen».

Adinaz gain, dena den, kasualitatea faktore garrantzitsua dela azpimarratu nahi du. «Tabakoa oso faktore inportantea da, elikadurak ere eragiten du, eta estresak... Badira gauzak aldatu ditzakegunak, baina, normalean, minbizia sortzen da kasualitatez. Uste dut inportantea dela jendeak hori jakitea. Pena ematen dit gaixoek beren buruari kulpa botatzea. ?Zerbait diferentea egin izan banu...? Ez dauka zentzurik. Tokatzen zaizu, eta tokatzen zaizu».

Gero eta gehiago jakin, ordea, orduan eta aukera gehiago, honi ere aurre egiteko, «atzera» ez geratzeko. «Guk ez dugu produktu bat saltzen. Gure produktua da jakintza. Horrek ez du balio ekonomikorik, ezin da saldu». Saldu ez, baina bai erabili, eta biziak salbatu.


Pentsioen gaia mahai gainean mantentzeko ahaleginean

Gaur goizean ere, pentsionistek manifestazioa egin dute herriko kaleetan. Datozen hauteskundeetan pentsioen gaia mahai gainean izatea lortu nahi dute.

Manifestazioaren amaieran Araba, Bizkaia, Gizpuzkoa eta Nafarroako pentsionisten oharra banatu dute, zeinetan ematen duten azken egunetan alderdi politikoekin izandako kontaktuen berri eta azpimarratzen duten zein garrantzitsua den kalean protestatzen jarraitzea, alderdi politikoek euren programetan eta hauteskundeetako debateetan landu dezaten gaia. Gainera, adierazi dutebat egiten dutela martxoaren 8rako deituta dagoen emakumeen grebarekin eta martxoaren 11n mobilizazioei zentzu berezia emango dietela derrigorrezko erretiroaren mendeurrena gogoratzeko.

Horrekin batera, emakume pentsionisten egoera salatzen duen beste idatzi bat ere banatu dute, gogoraraziz greba feministan 1.080 euroko pentsioak aldarrikatuko direla.


Pista jokoa egin dute gaur Euskal Herria plazan

Gaur, arratsaldean, Sorgintxulo aisialdi taldeak gidatutako pista jokoa egin dute. Haurrek altxorra bilatu behar izan dute horretarako hamaika jolas egin eta gero. Udalak antolatutako ekintza izan da.


Gazteak eta alokairua, zein da egoera Debagoienean?

Beti esaten da gazte askorentzat pisu bat alokairuan topatzea lan zaila izaten dela, aukera gutxi daudelako eta daudenek oso prezio altuak dituztelako. Baina ba al dakigu zehazki zein den alokairuen egoera gure eskualdean? Gaurkoan Oñatira joan gara eta hainbat lagunekin mintzatu gara gai honen inguruan. Hemen erreportajea.


Oier Ariznabarretak eta Laura Solak irabazi dute Berako X. Mendi Maratoi Erdia

Durangokoak probaren errekorra ere hobetu zuen (1:37:30)

Durangoko Oier Ariznabarretak, 1:37:30 eko denborarekin eta Laura Sola, 2:00:10-ekoarekin, irabazle suertatu ziren apirilaren 13an Berako X. Mendi Maratoi Erdian. Ariznabarretak ez du arazorik izan gizonezkoetan irabazteko, Didier Zago, azkeneko 5 ediziotan irabazlearen eta Dabid Garciaren aitzinetik hurrenez hurren, Larun mendia punturik altuena zuen (900 metro) eta 2700 metrotako desnibela zeukan 21 kilometrotako ibilbide gogorrean. Ikusi argazkiak

Durangoko Oier Ariznabarretak, 1:37:30 eko denborarekin eta Laura Sola, 2:00:10-ekoarekin, irabazle suertatu ziren apirilaren 13an Berako X. Mendi Maratoi Erdian. Ariznabarretak ez du arazorik izan gizonezkoetan irabazteko, Didier Zago, azkeneko 5 ediziotan irabazlearen eta Dabid Garciaren aitzinetik hurrenez hurren, Larun mendia punturik altuena zuen (900 metro) eta 2700 metrotako desnibela zeukan 21 kilometrotako ibilbide gogorrean. Ikusi argazkiak

Irabazleak, probako errekorra hautsi du, 2011z geroztik Didier Zagoren esku zegoen 1 ordu, 38 minutu eta 11 segundutakoa. Ibardineko tarteko helmugan pasatzen ere Ariznabarreta izan da lehena eta 150 euroko saria eskuratu du.

Manttaleko Unai Santamaria hernaniarra eta Joseba Larralde beratarra laugarren eta bosgarren izan dira.

Emakumezkotan, Uztarrozeko Adi-Ike taldeko Laura Sola izan da lehena Berako kiroldegiko helmugara iristen, Aitziber Ibarbia zizurkildarraren (2:08:26) eta Alicia Olazabal irundarraren (2:08:54) aitzinetik. Solak bere lehendabiziko garaipena lortu du Beran.

Sailkapenak

535 korrikalaritik gora parte hartu duten lasterketan, haietatik 528 iritsi dira helmugara, Nafarroako mendi lasterketen koparen seigarren edizioa irekitzeko balio izan duen proban. Jende aunitz hurbildu da lasterketa ikustera eta bertzelako arazorik gabe eta eguraldi onarekin izan den probataz disfrutatzera.

I. Abiadura eskalada txapelketa larunbatean

Bezperan, lehen abiadura eskalada txapelketa ere egin zen Beran, Mendi Maratoiaren hamargarren urteurrena ospatzeko.

Sailkapena

Gizonak

1. MIKEL AJURIA

2. IKER IRAGORRI

3. ANDER MITXELENA

Emakumeak

1. IRATZ INCIARTE

2. IRANTZU JUANIZ

SUB'17

1. HEGOI GONZÁLEZ


Igor Urien abadiñarrak Jatako igoera irabazi du

Citroen AX E2 autoagaz lehiatu zuen Igor Urienek.

Asteburuan jokatu den Jatako igoeran Igor Urien abadiñarrak garaipena lortu du. Abadiñarrak Citroen AX E2 autoagaz lehiatu zuen eta bigarren sailkatuari, Bruno Schererri bi segundoko aldea atera zion. Hirugarren postua, berriz, Xabier Fernandezentzat izan zen.


Ikatza eramanen diote bihar Iruñeko artzapezpikuari

Nafarroako Ondarea Babesteko Plataformak elkarretaratzea eginen du artzapezpikutzaren aurrean, 18:00etan

Herriarena herriarentzat, ikatza gaiztoentzat. Lelo horren pean, elkarretaratzea eginen du Nafarroako Ondarea Babesteko Plataformak, bihar, 18:00etan, Iruñeko Artzapezpikutzaren egoitzaren aurrean. Protesta horretan parte hartuko dute Errege Magoek eta Olentzerok; plataformako kideek iragarri dutenez, ikatza eramanen diote Iruñeko artzapezpiku Francisco Perezi.

«Elkarretaratzearen helburua da artzapezpikuari eskatzea orain arte egindako hutsak zuzentzeko», nabarmendu du plataformako kide Pascual Larunbek. Atzera egitea galdegin dio Elizari, eta herriari itzultzeko bere izenean jarri duen ondarea.

2007. urtean jarri zen abian Nafarroako Ondarea Babesteko Plataforma, Eliza herrialde horretako hamaika baseliza, eliza eta bertzelako eraikin bere izenean jartzen ari zela salatzeko. «Egun, 150 udaletik goiti daude plataforman. Herriak konturatu dira duten ondarearen garrantziaz», azaldu du Larunbek.

Udalen ardura

Udalek eta udaletako agintariek, hain zuzen ere, herrien ondarearen alde zer egiteko anitz dutela uste dute plataformako kideek. Gogorarazi dute otsailean eginen dutela hirugarren batzarra elkarte horretan bat egiten duten udalek. «Udalei dagokie Nafarroako Udalerrien eta Kontzejuen Federazioaren aurrean indarra egitea, erakunde horrek ondarea babes dezan», erantsi du Pascual Larunbek.

Hamaika herrik hasi dute beren ondarea babesteko borroka, plataformak nabarmendu duenez. «Hainbat auzi zabalik dira, Elizak bere izenean jarritako eraikinak berreskuratzeko», erran du Larunbek.

Nafarroako Parlamentuak joan den ekainean onartutako mozioa ere gogora ekarri du plataformako kideak. PSNren, NaBairen, Bilduren eta Ezkerraren aldeko botoekin onartu zuen Nafarroako Parlamentuak mozio hura, Nafarroako Gobernuari eskatzeko Elizak bere izenean jarrita dauzkan eraikinen errolda egiteko.

Mozio beraren bidez, 1946. urteko Hipoteken Legeko 206. artikulua bertan behera uzteko urratsak egiteko eskatu zion Nafarroako Parlamentuak gobernuari. Artikulu hori da Elizak eraikinak bere izenean jartzeko erabiltzen duena. Gogor kritikatu du Nafarroako Ondarea Babesteko Plataformak jokabide hori, eta herritarrak deitu ditu biharko elkarretaratzean parte hartzera.


Bigarren faseko azken txanpan dira Elorrio eta Durango Ilarduya

Elorrio Rugby Taldea eta Durango Ilarduya B Euskal Ligako bigarren fasea jokatzen ari dira. Multzo banatan daude; Elorrio ligako 9.etik 12.erako postuak zehaztuko diren multzoan dago eta DRT, berriz, 5.etik 8.erakoan. Ez dute ezer jokoan, baina galtzea ez da inoren gustuko. Asteburuan bigarren itzuliari ekingo diote. Elorriok Gernika azken sailkatuaren zelaian jokatuko du; Durango Ilarduyak Arrasate multzoko liderra jasoko du Arripausuetan.

Elorriok hiru partidu jokatu ditu bigarren fasean eta horietatik bi irabazi ditu (Gernika eta Kantabriako Unibertsitatea taldeen kontra); Mungiaren kontrako hirugarrena atzeratu egin zuten, mungiarrak jokalariz justu zebiltzalako; hilaren 21ean jokatuko dute neurketa hori. Baina badute aurreko lanik; ostiralean Gernikaren zelaia bisitatuko dute. Gernikarrak azkenengo daude sailkapenean eta Elorrio faborito da. Aurreikuspenak apurtu ditzakeen faktore bakarra zelaiaren egoera da, lokaztuta eta egoera txarrean baitago.

Elorrioko taldea hobeto jokatzen ari da liga aurrera doan heinean: “Sasoi batean, taldea guztiz deszentratuta ikusten zen eta partidu oso txarrak jokatu genituen. Azken aldian hobeto ari gara, zentratuago eta jokoak hobera egin du”, dio Dani Palacios entrenatzaileak.

Arrasate Durangon

Durango Ilarduya hirugarren postuan dago - lau taldeko multzotik- baina exigentzia maila Elorrio dagoen multzokoa baina handiagoa da. Asteburuan garaipen inportantea lortu zuten Arratiko Zekorrak-en kontra (19-0). Durangarrak argi ibili ziren erasoan eta sendo atzean.

Larunbatean Arrasate dator Durangora. Hirutik bi irabazita, lehenengo tokia daude. Hala ere, Durangoko taldeak baditu irabazteko aukerak. Izan ere, Arrasatek bigarren fasean etxetik kanpora jokatu duen partidu bakarra galdu egin du: Arratiko Zekorrak-en kontra (17-12).


6 pertsona atxilotu eta 24 zauritu dituzte Bartzelonan izandako istiluetan

3.000 poliziak hartu dute parte manifestazio batean eta 6.000 subiranistak bestean. Polizien martxa boikoteatu nahi zuten manifestari independentisten aurka kargatu dute mossoek.

Bi manifestazio kontrajarri bizi izan dira gaur Batzelonan. Udaltzaingoak emandako datuen arabera, 3.000 poliziak hartu dute parte U-1eko erreferendumean izan zuten papera erreibindikatzeko egin duten manifestazio batean, eta 6.000 independentistak, berriz, erreferenduma eta egun hartako emaitza aldarrikatzek egin den manifestazioan. Tentsio handiko uneak bizi izan dira eta Esquadra Mossoek 6 independentista atxilotu dituzte.

Bi manifestazioek ez dute bat egin mossoak tartean izan direlako une oro, independentistak poliziengana irits ez zitezen. Jusapol elkarteak deitu du manifestazioa soldata hobeak eskatzeko eta 2017ko urriaren 1eko erreferenduma egin ez zedin lanean aritu ziren poliziak omentzeko.

Manifestazio hori "probokaziotzat" jo du hasieratik independentismoak eta hainbat lagun eurengana iristen saiatu dira, martxa boikoteatzeko asmotan. Eguerdian izan dira lehen kargak, bi manifestazioak Via Laietanen, elkarrengandik oso gertu, topatu direnean. Arranek, CUPen gazte taldeak, 'Holi Festival' koloretsua deituta zeukan "inoiz baimendu behar ez zuten manifestazio faxista honen aurka" eta koloretako margoa botatzeko asmoa zuten polizien manifestazio hasieran; baina ibilbidean aurrera egingo ez zutela ikusita, mossoei bota dizkiete koloretako hautsak. Ondoren, kargatu egin dute horiek.

Mossoek independentisten aurka jotzen zuten bitartean, Jusapolek deitutako manifestazioa Katalunia Plazara iritsi da. Ibilbide guztia mossoek babestuta egin dute eta Via Laietanatik zihoazen independentistak beste bide batzuetatik, Rambletatik, adibidez, saiatu dira plaza horretara iristen eta poliziaren azken ekitaldia oztopatzen. Mossoek inguratuta ospatu da polizien ekitaldia eta kanpo aldetik ehunka herritar "traidoreak", "mosso gutxiago eta suhiltzaile gehiago" eta antzekoak oihukatuz aritu dira.

Karga gehiago izan dira Katalunia Plazaren inguruetan eta larrialdi zerbitzuek 24 pertsona artatu behar izan dituzte: 19 arin zauritu dira eta bost ospitalera eraman dituzte.

6 atxilotu eta ikertu bat

Esquadra Mossoek baieztatu dutenez, 6 pertsona atxilotu dituzte ta beste bat ikertu gaurko istiluak direla eta.

Katalunia Plazan izaten ari ziren istiluen eta kargen neurria ikusita, CDRek protesta bertan behera uztea erabaki dute 15:00etan, eta Quim Torra Generalitateko presidentea zein Miquel Buch "traidoreak" direla salatu dute publikoki euren Twitter kontuan eta "ordaindu" egingo dutela ohartarazi diete.

Handik gutxira desegin dira bi manifestazioak eta 15:30 aldera Mossoak inguru hartatik joaten hasi dira.

17:00etarako kontzentrazioa deitu dute Arran eta CDRek Les Cortseko komiariaren aurrean, bertan baitaude atxilotuak.

PPCk Barne kontseilariaren dimisioa eskatu du

Xavier Garcia Albiol PPCko buruzagiak Miquel Buch kontseilaren dimisioa eskatu du "bere arduragabekeriagatik, eta independentista erradikalek sortutako istiluak eta erasoak galarazteko gai izan ez delako".

CUPek ere eskaera bera egin du: Carles Riera CUPeko diputatuak Kataluniako Barne kontseilariaren dimisioa eskatu du larunbat honetan Bartzelonan izandako karga polizialengatik. Rieraren hitzetan, ezker independentistak egindako mobilizazioa "ez biolentoa eta sortzailea" izan da, Jusapolek deitutako beste manifestazio bati erantzuteko asmoz.

Askatasunaren aldeko kanpaldia, urriaren 1era arte, Sant Jaume plazan

Irailaren 11tik kanpaldia egiten ari dira ANC, CDR eta CUPeko kideak Sant Jaume plazan. Ekitaldi jendetsua egin dute goizean bertan eta 15:30 aldera, beste protestak amaitu direnean, hara bertaratu dira hainbat lagun.

Hala, urriaren 1eko urteurrena iritsi bitartean bertan izango direla jakinarazi dute bozeramaileek.


Gasteizko hotelak ia beteta egon dira Andre Maria Zuriaren jaietan

Hiriburua bisitatu duten turisten erdiak baino gehiago Espainiako estatutik joan dira; batez ere katalanak, valentziarrak eta madrildarrak bertaratu dira.

Gasteizko hotelak ia % 100ean egon dira beteta Andre Maria Zuriaren jaiak iraun duten astean zehar, Idoia Garmendia Gasteizko alkateordearen esanetan.

Datu horien aurrean, Gasteizko Udalean oso pozik daudela nabarmendu du, eta "urtez urte festak erakargarriagoak bilakatzen ari dira", gaineratu du.

Alkateordeak jakinarazi du hiria bisitatu duten turisten % 62,14 Espainiako estatutik etorritakoak izan direla; batez ere katalanak, valentziarrak eta madrildarrak. Andaluziatik etorritako bisitarien kopuruak, baina, nabarmen gora egin duela azpimarratu du.

Frantziatik etorritako turisten gorakada ere nabarmendu du Garmendiak. Bisitarien % 17,18 atzerritik etorri dira, eta horien % 6,35 frantziarrak izan dira. Halaber, Erresuma Batutik, Italiatik, Alemaniatik, Herbehereetatik eta Belgikatik etorritakoak ere izan dira. Bisitarien % 20,68, berriz, Euskaditik joan dira.

Hiriko hotel nagusiak ia % 100ean egon dira beteta, eta horietako batzuetan "beteta" kartela jarri behar izan dute.

Turismo Bulegoak abuztuaren 4an, 5ean eta 7an jaso ditu bisita gehien.

Horrekin batera, bisita gidatuek "harrera oso ona" izan dutela jakinarazi du Garmendiak. Izan ere, abuztuaren 4tik 9ra, bisita horietarako tokien % 80 bete ziren.


'La educación prohibida' dokumentala emango da, bihar, Alondegian

Hezkuntzaren inguruan hitz egiten duen 'La educación prohibida' izeneko film dokumentala emango da, bihar, 17:30etik aurrera, Alondegian.

‘La educación prohibida’ hezkuntza modernoaren logikak zalantzan jartzen dituen film documentala da. Hezkuntza mota desberdinak eta ezohikoak agerian uzten ditu eta hezkuntzaren paradigma berri baten beharra aztertzen du.

Gazteek burututako proiektua da ‘La educación prohibida’. Ikasten ari direnen ikuspegiarekin hasi zuten proiektu hau. Ikerketa zortzi herrialdetan egin zuten. Hezkuntza proposamen aldizkakotan diharduten 90tik gora hezitzaile elkarrizketatu zituzten pelikularako.

Dokumental honen helburua da eskolaren oinarrien inguruko hausnarketa egitea, maitasuna, errespetua, askatasuna eta ikasketan oinarritzen den hezkuntza integral baten garapena bultzatzeko.


Ikasberriko erregionaleko taldeak emaitza onak lortzen jarraitzen du

Beste garaipen bat lortu ondoren, bigarren postuari eusten die

Jubenilek bi partida jokatu zituzten eta bat irabazi

Igoera fasea bukatzeko partida gutxi geratzen zaizkie Ikasberri Ikastolako erregional mailakoei-lau besterik ez- eta oraingoz, bigarren postuari eusten diete. Pasa den asteburuan Trintxerpeko taldearen aurka jokatu zuten partidan 1 eta 2 irabazi zuten azpeitiarrek. Bi taldeek ongi jokatu zuten eta partida polita izan zen.

Jubenilek aldiz, bi partida jokatu behar izan zituzten. Elurra zela eta bertan behera geratu zena eta asteburu honetan jokatu beharrekoa. Lehena irabazi egin zuten Urnietaren aurka 1 eta 2 hauek ere, baina bigarrengoa, larri izan bazen ere, 3 eta 2 galdu zuten Eibarko Urkiren aurka. Kadeteek ez zuten partidarik.


Uholde arriskuei aurre egiteko babeserako uhateak probatu dituzte Elizondoko Urrutia karrikan.


Ohiko udalbatzarra gaur

Hilabeteko bigarren asteartea izaki ohiko udalbatzarra da gaur 18:30ean. Honetan udala osatzen duten alderdiek hainbat gai eztabaidatu eta bozkatu beharko dituzte. Besteak beste, Udalean ospatuko diren ezkontza zibilen ordenantza bozkatuko dute, Lasarte-Orian babes publikoko etxebizitzen erregimena arautzeko ordenantza indargabetu eta udaleko etxebizitza eskatzaileen erregistroa Etxebiden bildu arte erregimen iragankorra onartzea eta beste hainbat mozioen aurrean erabaki beharko dute. “Euskal Herriko Lagunak Mendebaldeko Saharakoekin bat“ taldeak mozioa aurkeztu du, EAJk ere Arrapide ibilbidearen ingurukoa azalduko du eta Bilduk, sakabanaketa eta espetxe politikarekin amaitzeko eskaera luzatuko du beste mozio baten bitartez. Azken puntuan, galderak eta erreguen txanda izango da. Ohi bezala, udalbatzarra irekia da eta herritarrak bertaratu daitezke.


Juanjo Basterra kazetariak terrorismoa goratzea akusaturik deklaratu beharko du

Juanjo Basterra Garako kazetari laudioarrak Amurrioko epaitegian deklaratu beharko du ostiralean 11:20an. Entzutegi Nazionalak deklarazioa hartuko dio bideokonferentziaren bitartez instrukzio fasean. Terrorismoa goratzea leporatu diote laudioarrari.

Kazetariak ez daki zer leporatzen dioten zehazki. Juanjo Basterrak azaldu du jasotako zitazioan ez diotela argitu zergatik jo beharko duen Amurrioko epaitegira: “Ez dakit sare sozialen -facebook edo twitterren- erebilera dela medio edo idatzitako artikulu baten ondorioz deklaratu beharko dudan.”

Alfredo Remirez eta Aitor Martinez

Uztailean bertan Alfredo Remirez amurrioarrak ere deklaratu zuen delitu bera dela eta. Guardia Zibilak atxilotu zuen maiatzaren 20an. Guardia Zibilak ere Aitor Martinez laudioarra atxilotu zuen 2014an sare sozialen bitartez terrorismoa goratzea leporaturik. Martinezen aurkako akusazioak ezer ezean geratu ziren.


BIDEOA: Marea biziak

Udazkeneko marea bizienak dira egunotan. Gaur eguerdirako, 0,11 metroko itsasbehera dago iragarrita. San Migel egun zoragarri honetan itsasertzera hurbiltzeko aitzakia polita, aukera izanez gero. Besteontzat, joan den martxoko marea bizietan prestatu genuen bideoa ekarri dizuegu. Ia 4.000 argazkiz dago osatuta, time-lapse teknika erabilita.


Kike Amonarrizekin hasitako hitzaldi zikloaren jarraipena gaur

Aginagan, 19:00etatik aurrera "Ardura nola sustatu" izeneko hitzaldia, San Praixku Guraso Elkarteak antolatuta. Ostegun honetako hitzordua, atzo NOAUA! Kultur Elkarteak Sutegin antolatu zuen ekitaldiaren ostean dator. Kike Amonarriz Euskal Herriko egoera soziolinguistikoei buruz aritu zen. 25 lagun bildu ziren saioan.

Hitzaldi gehiago egunotan, gaurtik hasita:

ABENDUAK 12, OSTEGUNA: ARDURA SUSTATZEA

Izenburua: "Ardura nola sustatu".

Edukia: epe luzerako ardura sustatzeko estrategiak eta teknikak ezagutzeko aukera Baikara federazioaren bidez.

Ordua: 19:00.

Tokia: Aginagako ludoteka.

Antolatzailea: San Praixku Guraso Elkartea.

Laguntzailea: Usurbilgo Udala.

ABENDUAK 16, ASTELEHENA: TEKNOLOGIA BERRIEN ERABILERA

Hizlaria: Maite Goñi.

Edukia: azken urteetan, teknologia berriek (mugikorrek, ordenagailuek, tabletek eta antzeko gailuek) aldaketa handiak eragin dituzte gizartean, batez ere, komunikatzeko moduan. Komunikazioa asko erraztu dute, lanerako eta ikasketetarako lagungarri dira, abantaila asko dituzte, baina eragozpenak ere sortzen ditu teknologia berrien erabilera desegokiak.

Ordua: 17:00.

Tokia: Udarregi Ikastola.

Antolatzailea: Hitz-Aho Udarregi Ikastolako Guraso Elkartea.

ABENDUAK 19, OSTEGUNA: HEZKUNTZA SISTEMA PROPIOA

Izenburua: "Publiko, pribatu...? Hezkuntza sistema propioa: geure estatuaren beharra".

Edukia: "Publikoa", "Pribatua", ..., askotan entzun eta erabiltzen ditugu horrelako kontzeptuak gure artean, bai hezkuntzaren gainean, eta baita bestelako gaiekin lotuta ere. Hala ere, Euskal Herrian, kontzeptu hauen erabilera modu nahasian ematen da. Izan ere, herria menperatua egonik, gure menperatzaileen eskuetan dauden komunikabideek eta bestelakoek, haien interesen araberako erabilpena eta esanahia ematen diete hitz horiei. Edozein gai sozial tratatzeko, gure independentziaz hitz egitea ezinbestekotzat daukagunez, kontzeptu horien inguruko gogoeta politikoa egitea du helburu hitzaldi honek.

Hizlaria: Naroa Anabitarte.

Ordua: 19:00.

Tokia: Sutegiko auditorioa.

Sarrera: doan.

Antolatzailea: Nafartarrak.


Milaka zale batu dira Donostian txuri-urdinei harrera egiteko

Eguerdian hartu zituzten atzo Realeko jokalariak Diputazioan eta Donostiako Udalean. Arratsaldean, berriz, Reala eta Real Madrilen arteko partidaren ondoren omenaldia jaso dute.

Lehen aldia Espainiako Kopa irabazi zuten larunbatean Realeko emakumezko jokalariek. Finalekoa emozioz eta presioz betetako partida izan bazen ere, ez ziren gutxiago izan garaiena lortu osteko minutu eta orduak. Pozez gainezka jokalariak berdegunean, eta zoramena harmailetan. Hori da atzoko Los Carmenes futbol zelaiko argazkia.

Atzo goizean goiz hartu zituzten jokalariek hegazkina Granadan eta dagoeneko etxean da kopa. Harrera beroa egin zieten zaleek Loiuko aireportuan eta handik Donostiara abiatu dira.

Aireportua bertan ugari izan ziren txuri-urdinei harrera egitera joan diren zale eta kazetariak. Pozik jaitsi dira jokalariak hegazkinetik, kopa eskuetan. Haiekin batera heldu da Jokin Aperribai klubeko presidentea ere.

Jarraian autobusera igo eta Donostia aldera abiatu ziren, agintariak eta zaleak zituzten han zain. Foru Aldundian zuten hurrengo hitzordua. Baina horren aurretik Zubietan ezusteko omenalditxoa egin zieten bertan bildutako zaleek. Pozik hartu zuten bertasuna jokalariek. "Txapeldunak" oihukatuz hartu dituzte jokalariak eta ez zen emoziorik falta izan.

Eguerdiko 13:30ak inguruan hartu zituen Markel Olano ahaldun nagusiak Foru Aldundiaren egoitzan. "Kristalezko sabaia" izan zuen hizpide Denis Itxaso Kultura diputatuak eta nabarmendu zuen garaipenak "emakumezkoei jartzen zaizkien oztopoak" desagerrarazteko balio beharko lukeela. Aldundiko balkoira irten ziren ondoren jokalariak, kalean zain zituzten zaleak agurtzera. Haiei eskaini zien kopa Ramajo kapitainak. "Ikaragarriak zarete" oihukatzearekin batera txalo zaparradarekin erantzun diote.

Antzerako giroa udaletxearen aurrealdean ere. Jendetza batu zen han ere txuri-urdinak agurtu asmoz, eta jokalariek banan bana igaro behar izan zuten balkoitik bildutakoak agurtzera. Donostiako Udaleko ekitaldian, berriz, Eneko Goia alkatearekin ez ezik, alderdie guztietako ordezkariekin ere bildu ziren jokalariak. Han izan zen Bakartxo Tejeria Legebiltzarreko presidentea ere.

Arratsaldean, berriz, Anoetan hartu zituzten zale eta taldeko arduradunek. Realaren eta Real Madrilen arteko partida hasi aurretik emakumezkoak berdegunera irten ziren zaleen txalo artean, baina neurketa amaitu ostean egin zuten omenaldia. Nahikari Garcia irten denean, Realean geratzeko eskatzen zutenen ahotsa nagusitu zen.


Larri dago konorterik gabe aurkitutako 18 urteko txirrindulari bat

Gazteak erorikoa izan du, eta konorterik gabe aurkitu dute hainbat oinezkok Irisarri Land abentura-parkearen sarreretan.

18 urteko txirrindulari batek zauri larriak ditu, zenbait herritarrek Irisarri Land abentura-parkearen sarreretan konorterik gabe aurkitu ostean, Lesakan. Dirudienez, gaztea bakarrik zihoan, eta ezagutzen ez diren arrazoiengatik, bizikletatik erori egin da, Nafarroako Gobernuak jakinarazi duenez.

Ezbeharra 17:05ean jazo da, parke horretako sarreretan zebilen hainbat oinezkok gaztea konorterik galduta aurkitu dutenean, bizikletaren ondoan. Gazteak traumatismoa du buruan.

Guardian zegoen mediku bat eta OLT bat bertaratu dira, anbulantzia batekin batera, baina gaztearen egoera ikusita, helikoptero medikalizatu bat mobilizatu dute, eta Nafarroako Ospitalera eraman dute, Iruñera.

Foru Poliziak izapideen ardura bere gain hartu du.


Badator...

Hemen da, badator. Bai, festekin batera beste urte batez badator Uztarriaren tonbola. Aurten, lokal berria izango du, Erdikale 2n. Zapatuan, uztailaren 22an, irekiko ditu ateak aurrenekoz, eta guztira zazpi egunez egongo da zabalik. Bihar, ostirala, emango ditu Uztarriak tonbolaren inguruko xehetasun guztiak.


Mitxoletak baditu arantzak

Manchester United taldeko Nemanja Maticek eta Stoke Cityko James McCleanek ez dute gerran hildako britainiarren omenezko ikurra jantziko Premier League txapelketan, arrazoi politikoak medio.

Lehen Mundu Gerraz geroztik, azaroaren 11an, enfrentamendu armatuetan hil diren indar armatuetako kideak oroitu ohi dituzte Erresuma Batuan eta Commonwealth erakundeko estatu kideetan. Oroipen Eguna izenez ezagutzen da, eta Lehen Mundu Gerrako enfrentamenduen amaiera oroitzeko sortu zen. 1918ko azaroaren 11an amaitu ziren gerra hartako erasoak, goizeko hamaiketan. 100 urte beteko dira, beraz, datorren igandean. Erresuma Batuko George V.a erregeak ezarri zuen eguna 1919an, eta gerra horretan hil ziren britainiarrak omentzeko sortu zuen. Harrez geroztik, enfrentamendu armatuetan hil diren britainiarrak eta Commonwealtheko estatu kideetako herritarrak oroitzen dituzte. Premier League txapelketan ere gogoan izan ohi dute egun hori eta mitxoleta bat eramaten dute soinean ia futbolari guztiek. Ia guztiek, denak ez baitira sentitzen eroso keinuarekin. Lorearen arantzak sentitzen dituzte zenbaitek, Erresuma Batuaren ekintza armatuek eragindako zaurietan.

Manchester Unitedeko Nemanja Matic erdilariak ez zuen mitxoleta jantzi joan den jardunaldian, bere taldeak Bournemouthen aurka jokatu zuen partidan. Maticek jakinarazi du ez duela jantziko igandean ere, Manchester Cityren kontrako derbian. Jokalari serbiarrak azaldu duenez, mitxoletak bere herrialdearen kontrako bonbardaketa ekartzen dio gogora. NATOk 1999an bonbardatu zuen Serbia. Maticek 12 urte zituen orduan.

"Badakit zergatik erabiltzen dituen jendeak mitxoletak. Guztiek horretarako duten eskubidea erabat errespetatzen dut eta sinpatia diot bere gertukoren bat gatazka armatu batean galdu duen edonorri", adierazi zuen jokalariak bere Instagram kontuan. "Hala ere, niretzako Vrelon bizi zen haur gazte eta beldurtu bat nintzenean jasan nuen eraso baten oroitzapena besterik ez da; nire herrialdea Serbiako bonbardaketan txikitua izan baitzen, 1999an". Maticek gaineratu du aurretik mitxoleta jantzi duen arren, gaiari buruz hausnartu duela eta orain hura elastikoan jartzea "zuzena" ez dela sentitzen duela.

Maticek gaineratu duenez, ez du mitxoleta "Britainia Handiaren harrotasun sinbolo bat bezala" ahuldu nahi, ezta inor iraindu nahi ere. "Guztiok gara gure hezkuntzaren ondorio eta hau irakaspen pertsonal bat da azaldutako arrazoiengatik", adierazi du.

Maticek egin bezala, Stoke City taldeko James McCleanek ere ez du mitxoleta soinean jantziko. Jokalari irlandarrak bere erabakia errespetatzeko eskatu zien jarraitzaileei, joan den astean. McCleanek ez du mitxoleta sekula jantzi eta zaleei bere erabakia azaldu die urtero, Premier League txapelketan jokatzen duenetik. Azaldu duenez, ez dator bat Erresuma Batuko armadak Ipar Irlandan izan duen jokabidearekin. McClean Derry hirikoa da, Ipar Irlandakoa. Jokalaria hainbat alditan hautatu du Ipar Irlandako selekzioak 20 urtez azpiko kategorian, baina jokalariak uko egin zion ondoren selekzio horrekin jokatzeari, eta Irlandako selekzioarekin jokatzea aukeratu zuen.


Bihar 'brexit'-aren beste mozio bat bozkatuko dute

LONDRES. Erresuma Batuko Parlamentuak brexit-aren inguruko beste mozio bat bozkatuko du bihar. Theresa May lehen ministroak agerraldia egin zuen atzo, bere asmoak azaltzeko. Ipar Irlandan muga gogorra eragozteko hiru alternatiba proposatu ditu; betiere, zehaztapen asko eman gabe. Puntu polemikoena den mugaren auzirako beste konponbide bat bilatzeaz haratago, klausularen denbora mugatzea eta aldebakartasunez bertan behera utzi ahal izatea dira aurreikusi dituen bideak. Europako Batasunarekin hitz egiten jarraitzen duela hitzeman du politikari kontserbadoreak. Bruselak, baina, akordioa ez duela moldatuko berretsi du.

Jeremy Corbyn oposizioko buruzagi laboristak «ausarkeriaz» aritzea egotzi dio: «Aitzakiak baino ez ditu eman denborari pasatzen uzteko».


Igualako '43 desagertuen' gaineko hitzaldia, Oñatin

Kasuaren eta bere gizarte-testuinguruaren gaineko hitzaldia egingo du Kolonbiako Universidad Externadoko irakasle Angela Buitragok datorren martitzenean, hilak 16, Oñatiko Antia jauregian, 18:30ean, LSNEk antolatuta.

Mexikoko hainbat estatuko 43 gazte, 17 eta 25 urte artekoak, desagertu egin ziren 2014ko irailaren 26aren eta 27aren artean, Igualako (Mexiko) udaltzaingoak atxilotu ondoren. Ayotzinapako 43 desagertuen kasua deitzen zaio horri.

Buitragoren hitzetan, “kasu honek bistaratzen ditu gaizkile-taldeek egiten dituzten kontrol eta botere ekintzak. Talde horiek, erakundeetako sektore batzuen parte-hartzearekin, herritarrak beldurtzen dituzte eta milaka pertsona desagerrarazten dituzte herritarrek benetako babes-erantzunik jaso gabe”.

Gaineratzen duenez, “Ayotzinapan dortoka asko dago, eta dortokak etengabeko bortxakeriaren ikur bihurtu dira; ezjakintasunaren eta inpunitatearen ikur. Horregatik, eta konpromiso moral eta sozial baten barruan, historia hau ezagutarazi egin behar da, seme-alaben desagerpena jasaten duten milaka familiei babesa ematen jarraitzeko; eskatzen jarraitzeko sakon iker dadin eta guk uste baino sarriago ematen den jokabide bat errotik kentzeko”.


Webgunea berritu du Udalak

"Edukiak argi eta garbi erakusten dituena, funtzionala, estetikoki erakargarria eta modernoa", hala aurkeztu du Inaxio Garro alkateak berritutako Udalaren webgunea. Eibarko CodeSyntax enpresak egin du eta plone azpiegitura eta software librea erabili dituzte.

Lehengo webgunea zahartuta zegoela onartu du Garrok eta aspaldiko asmoa zela webgunea berritzea. Hala, CodeSyntax enpresak egin duenarekin pozik agertu da: "Edukiak argi eta ongi egituratuta dituena; estetiko erakargarria; erabilerraza; eta herritarrak informatzeko helburua bete duena".

Erabilgarria eta irisgarria

CodeSyntax enpresako arduradun Asier Sarasuak webgunearen nondik norakoak azaldu ditu: "Plone azpiegitura erabili dugu eta software librea. Webgune eleanitza sortzeko egokia da hori, baita albisteak, agenda, tramiteak eta antzeko kontuak kudeatzeko ere".

Diseinu argi eta garbia egin gura izan dute, kolore zuriari eta urdinari garrantzia emanda. Eta erabilgarritasunari eta irisgarritasunari eman diote garrantzia. "Irisgarritasunari, edozeinek samur erabili ahal izateko, baita bista edo mugikortasun arazoak dituztenek ere. Eta erabilgarritasunari gura den guztia samur topatzeko". Gainera, tramite asko egin daitezke udaletxera jo beharrik gabe.

Webgune berritua dagoeneko abian da lehengo helbidean: www.aretxabaleta.com. Eta datozen asteetan betetzen eta osatzen joango direla jakinarazi du alkateak.


Urtarrilaren 17an hartuko du EAJk alkatetza, EAren boto batekin

Iñaki Errazkinen kontrako zentsura mozioa sartzeko akordioa lortu dute gaur

Julian Eizmendi izango da berriz ere Azpeitiko alkate, eta gutxiengoan gobernatuko du

EAJk urtarrilaren 17an hartuko du berriro Azpeitiko alkatetza. Julian Eizmendi izango da alkate. EAJren beraren babesa jasoko du orduko udalbatzarrean —zortzi zinegotzi ditu EAJk, Eizmendi bera barne— eta EAko zinegotzi batena —bestearena ez; EAJk badaki—. "EAJk zioen bakarra nahikoa dela, eta guk babes bakarra emango diogu", esan diote Azpeitiko EAko iturriek uztarria.com-i.

Gehiengo osoaren babesa izango du, beraz, Eizmendik —2003-2007 legealdian ere izan zen Azpeitiko alkate—. Gehiengo osoa behar da mozioa sartzeko eta berau aurrera ateratzeko.

Gutxiengoan gobernatuko du EAJk, EAk lehendik jakinarazia baitu, eta gaur hala berretsi du, ez dela udal gobernuan sartuko.

Hain zuzen, gaur (larunbata) lortu dute Azpeitiko EAJk eta EAk Iñaki Errazkin alkatearen aurka zentsura mozioa sartzeko akordioa. Bi alderdiek batzarra egin dute 13:00etatik, eta 14:30ean lortu dute ados jartzea. Bitartean, eten batean, EAJko Azpeitiko taldeak bilera egin du, EAren "eskaintza" bat ontzat jotzeko.

ETAk abenduaren 3an Loiolan Inazio Uria Altuna y Uriako enpresaburua hil ondoren sortu da hori guztia. Egun hartan bertan EAk udal gobernua utzi zuen —iazko ekainetik zegoen ezker abertzaleko taldearekin eta Aralarrekin—, Errazkinen udal taldeak ez zuelako hilketa haren "gaitzespen garbirik" egin. Aralarrek ere utzi egin zuen udal gobernua handik egun batera, eta berehala esan zuen ez zuela zentsura moziorik babestuko.

EAJ hasieratik prest azaldu zen Azpeitiko alkatearen aurkako zentsura mozioa sartzeko, eta EAko zuzendaritza nazionalak baiezkoa eman zion abenduaren 11n (hemen prentsa oharra). "EAJren botere goseak ez du mugarik", salatu zuen abenduaren 13an Azpeitiko ezker abertzaleak.

Abenduaren 11n Gasteizen EAJk eta EAk bilera egin zutenean zentsura mozioaz, Azpeitiko EAko ordezkaririk ez izan han. Bai, aldiz, Azpeitiko EAJkoa: Pello Elorza presidentea. EAJtik Iñigo Urkullu Euzkadi Buru Batzarreko (EBB) presidentea eta Joseba Egibar EAJko Gipuzkoako presidentea ere egon ziren, eta EAtik Unai Ziarreta presidentea eta Rafa Larreina Antolakuntza idazkaria.

Osteguna zen abenduaren 11, eta hurrengo egunak oso mugituak izan ziren Azpeitiko EAn. Uztarria.com-ek dakienez, batetik, haserre zeuden Gasteizko bileran ez izateagatik eta han lortutako akordioa komunikabideen bidez jakiteagatik, eta, bestetik, ez ziren EAJ Azpeitiko alkatetzan jartzearen aldekoak. Ziarreta bera Azpeitira etorri zen herriko alderdikideekin egotera, Bilbon zeukan prentsaurreko bat bertan bertan utzita —hedabide batzuei esan zien "gaixo" zegoela—.

EAJ udara aurretik ere saiatu zen Errazkin kentzen kargutik. Izan ere, ETAk martxoan Arrasaten Isaias Carrasco PSE-EEko zinegotzi ohia hil zuela-eta, maiatzaren 8ko udalbatzarrean EAJk Errazkinen dimisioa eskatu zuen, honek ez zuelako hilketa gaitzetsi. Mozioak ez zuen aurrera irten, EAJ bakarrik geratu zelako. Udal gobernuaren mozioa nagusitu zen. Ezker abertzaleak, EAk eta Aralarrek aldarrikatu zuten Udalak "zilegitasun demokratiko osoa" duela, eta Udala aurrera ateratzeko "bide demokratiko eta baketsuak" erabiltzeko konpromisoa zutela.

EAren azalpena

Abenduaren 11n bezala, oraingoan ere EAko zuzendaritza nazionalak igorri du komunikabideetara gaiari buruzko prentsa oharra, ez Azpeitikoak. "Eusko Alkartasunak bete egiten du ETAk Inazio Uriaren kontra Azpeitian egindako atentatuaren ostean hartutako konpromisoa. Alkatetza aldaketa erraztuko dugu, beraz. Beharrezkoa dela ulertzen dugu, ANVko hautetsiek erakutsitako jarrera ikusita", dio EAren oharrak. "Oposiziotik egingo dugu lan Azpeitiaren alde".

EAk ETAri egozten dio Azpeitiko udal gobernua haustearen ardura. "Atentatuaren erantzukizuna ez ezik, ETAk bere gain hartu beharko du EA eta ANV garatzen ari ziren ildo abertzale eta aurrerakoieko udal gobernuaren haustura ere".

Urtarrilaren 5ean sartuko dute mozioa

EAJk eta EAk urtarrilaren 5ean sartuko dute zentsura mozioa Azpeitiko udaletxean, 10:00etan, bederatzi zinegotzik sinatuta —EAJk zortziek eta EAko batek—. Urtarrilaren 17ko (larunbata) udalbatzarra 12:00etan hasiko da.

Iñaki Errazkin ezker abertzaleko kideak 2007ko ekainaren 16ko udalbatzarrean lortu zuen alkatetza, EAE-ANVk (sei udal ordezkari, Errazkin barne), EAk (bi) eta Aralarrek (bat) akordioa lortuta. 1979tik ordura arte beti EAJkoa izan zen Azpeitiko alkate; 2009ko urtarrilaren 17tik, berriro.

Azpeitiko EAk datorren asteartean batzarra egingo du, Alkartetxean, 21:00etatik.

Kronologia

2007ko maiatzaren 27a. Udal hauteskundeak. Azpeitian EAJk 3.300 boto lortu zituen, EAE-ANVk 2.409, EAk 760, EB-Aralarrek 404, PSE-EEk 343 eta PPk 224. Azpeitiko Udalean 17 hautetsi dira: EAJk 8 lortu zituen, EAE-ANVk 6, EAk 2 eta EB-Aralarrek 1.

2007ko ekainaren 16a. Ustekabea izan zen: EAE-ANVren zerrendaburu Iñaki Errazkin hautatu zuten alkate. 9 boto jaso zituen (EAE-ANVko 6, EAko 2 eta EB-Aralarreko 1); Julian Eizmendik, berriz, 8 (EAJkoak).

2007ko ekainaren 22a. Agintaldiko akordioa aurkeztu zuten udal gobernuko hiru alderdietako kideek: EAE-ANVk, EAk eta EB-Aralarrek. Herritarrei "lasaitasuna, errespetua eta normaltasuna" eskatu zieten.

2008ko maiatzaren 8a. EAJk "mozio etikoa" aurkeztu zuen udaletxean eta EAE-ANVko udal ordezkarien dimisioa eskatu zuen, "indarkeria" ez salatzeagatik. Mozioak EAJkoen botoak bakarrik jaso zituen. Udal Gobernuak beste testu bat adostu zuen eta hura onartu zen; horren arabera "desberdinen arteko akordioek" ekarriko dute konponbidea.

2008ko abenduaren 3a. Inazio Uria Altuna y Uria enpresako buruetako bat hil zuen ETAk Loiolan, 13:05 aldera. 18:00etan ezohiko udalbatzarra egin zuten Azpeitiko Udalean. EAJk, EAk eta Aralarrek aurkeztutako mozioa onartu zuten; hautetsi independentisten mozioa onartu gabe gelditu zen. EAk udal gobernua utzi zuen.

2008ko abenduaren 4a. Aralarrek ere udal gobernua utzi zuen. EAJk zentsura mozioa aurkezteko asmoa azaldu zuen.

2008ko abenduaren 11. EAJk eta EAk bilera egin zuten Gasteizen. Bilera ondoren, EAJk proposatutako mozio zentsura babestuko zuela adierazi zuen EAko zuzendaritza nazionalak.

2008ko abenduaren 20a. Azpeitiko EAJren eta EAren bilera zentsura mozio akordioa adosteko. Akordioa lortu dute.

2009ko urtarrilaren 5a. EAJko zortzi zinegotziek eta EAko bietako batek Iñaki Errazkin alkatearen kontrako zentsura mozioa sartuko dute.

2009ko urtarrilaren 17a. Aipatutako mozioa eztabaidatuko dute udalbatzarrean. Julian Eizmendi jeltzalea izango da EAJren hautagai alkate berri izateko, eta EAk batek ere babestu egingo du.


ETB2k 'Equipo de redacción' saioa estreinatuko du ostegun gauean

Astero gai bat landuko dute, eta kamerek kazetarien lana nondik nora doan erakutsiko dute

Kazetariak kazetari lanean. Hori erakutsi nahi du ETB2ko Equipo de redacción saio berriak. Ostegunean estreinatuko dute, 22:20an. New Media Euskadi ekoizpen etxeak egingo du programa, eta astero gai bat izango dute ardatz. Gai hori nola lantzen duten jasoko dute kamerek, eta, horrenbestez, erreportajeko gaiarekin batera, kazetaritza lana izango da saioak islatuko duena.

Sabin Egilior dokumentalgilea da programako zuzendaria. «Astero gai bat aukeratuko dugu. Erredakzioan, mahai gainean gaiaren gakoak eta helburuak jarriko ditugu. Lana banatuko dugu kazetarien artean, eta, gero, kalera joango gara», azaldu du Egiliorrek. «Formatu berria da. Edukiak nola lortzen ditugun jasoko du saioak. Erredaktoreon lana erretratatzea izango da programaren ardatza».

Egiliorren zuzendaritzapean, honako kazetari hauek ariko dira saioan: Iratxe Prieto, Carlos Narganes, Iñaki Elorza, Leyre Agustin, Ane Azkue eta Erika Barreras. Sonia Ruak, berriz, koordinatzaile lanak beteko ditu.

Etzi, aurreneko atalean, adingabeen aurkako sexu erasoei buruz ariko dira. «Taldean konturatuko gara gizarteko taburik handienetakoa dela gaia. Kasu asko daude, baina salaketa gutxi. Hipotesi horrekin hasiko gara lanean, eta gaiaren isiltasunaren zergatiak ikertuko ditugu». Sexu erasoen biktima askok urte dezente pasatu ondoren kontatzen dute, Egiliorrek azaldu duenez.

Formatua aurrera eramatea «oso arriskutsua» dela uste du zuzendariak: «Kontuan izan behar da gu ez garela aktoreak. Kamerak gure lanean sartzeak bere arriskuak ditu, eta mugan ibiliko gara. Off-eko ahotsik ez da egongo erreportajeetan, eta, horren ordez, gure lana azalduko da». Taldeko kazetarien arteko elkarrizketek gidatuko dute saioaren ildo narratiboa.

Egiliorrek berak eta Imanol Lopez errealizadoreak sortu dute formatua. «Hasieran, ez genuen argi saioak funtziona zezakeen. Baina lehen atala editatu ostean, uste dugu ondo integratzen dela kazetarien lana eta erreportajean landutako gaia. Ikuslea gure lanean sar dadila nahi dugu».

Minbizia, 'Ur handitan'

Bestalde, Ur handitan erreportaje saioa gaur itzuliko da ETB1era (22:20). Hasieran, haur transexualei buruzkoa izan behar zuen lehen atalak, baina atal hori atzeratu egin dute, eta gaur minbiziaz ariko dira. Minbizia gainditze bidean jarrera baikorrak eta pertsonen borrokak duten garrantzia azpimarratuko dute. Xabier Madariagak aurkeztuko du saioa. Baleukok ekoitziko du.


‘Tutu’ eta Julian, finaletik urrun

Euskal Herriko Mus Txapelketako finala jokatuko da datorren larunbatean, Urdiñarben (Zuberoa). Baina, zoritxarrez, Ereñotzuk ez du ordezkaritzarik izango, ‘Tutu’ eta Julian kanporatuak izan baitziren aurreko astean Alegian jokatutako Gipuzkoako kanporaketan.

Gipuzkoako 32 bikotek hartuko dute parte txapelketaren finalean.

Zizurkilgo Pello Garin eta Jon Ormazabal, Gipuzkoako txapeldunak

Gipuzkoa osoko 116 bikoteren arteko lehia izan zen aurreko larunbatean Alegian jokatu zena. Horietatik 32 bikotek hartuko dute parte Euskal Herriko txapelketako final haundian. Horien artean daude Pello Garin eta Jon Ormazabal zizurkildarrak, Gipuzkoako finaleko txapeldunak.

Andoainek, Lasartek, Donostiak, Beasainek... ere bidaliko dituzte beraien ordezkariak datorren larunbatean Urdiñabera.


Aizkardiren argazki rallya, igandean

09:00etan hasiko da argazki rallya eta aurrez markatutako ibilbidea burutu beharko da.

Aurten ere mendizaletasuna eta argazkigintza batzeko intentzioarekin antolatu du Amasa-Villabonako Aizkardi Mendizale Elkarteak argazki rallya.Partehartzaileek aurrez markatutako ibilbidea burutu beharko dute 7. ediziora iritsi den lehiaketan eta mendia eta naturarekin zerikusia duen gai zehatz baten inguruko argazkiak atera beharko dituzte, igandean.

Argazki kamera digital nahiz analogikoekin parte hartu ahal izango da argazki rallyan eta 36 argazki atera beharko dituzte 09:00etan hasiko den lehiaketan. 9 kilometroko ibilbidea egin beharko dute argazkilariek lau orduko tartean.

Ateratako argazkietatik hiru aukeratu beharko dira lehiaketarako eta aurkezturiko lanak azaroaren 24 eta 28 artean erakutsiko dira Gurea zinema aretoan.

Epaimahaiak aukeratuko ditu argazki guztien artean saridunak eta hauen erabakia apelaezina izango da. Erakusketara gerturatzen den jendeak publikoaren sarirako bozkatzeko aukera ere izango du eta irabazle honek epaimahaiaren saria ere jaso ahalko du.

Sari banaketa azaroaren 28an, ostiralean, izango da 21:00etan Gurea zinema aretoan, 31. Aizkardiren mendi asteko azken proiekzioaren ostean.


Abiatzeko, derbia

Gernikak eta RPK Araskik elkarren aurka jokatuko dute Espainiako Kopako final-laurdenetan. Salamancan izango da, martxoaren 5ean

Zoriak derbia ekarri du. Lointek Gernika Bizkaiak eta RPK Araskik elkarren kontra neurtuko dituzte indarrak Espainiako Kopako final-laurdenetan. Txapelketa martxoaren 5etik 8ra jokatuko da, Salamancan (Espainia), eta atzo egin zen zozketa. Irabazten duena Perfumerias Avenidaren eta Ensinoren arteko kanporaketako garailearekin ariko da nor baino nor gehiago finalerdietan.

Kopa bizkaitarren eta arabarren arteko derbiarekin hasiko da. Martxoaren 5ean jokatuko dute partida, 18:00etan. Gailentzen denak bi egun geroago jokatuko du finalerdia, martxoaren 7an, 13:00etan. Finala, berriz, martxoaren 8an izango da, 13:00etan hori ere.

Bi taldeek hirugarrenez hartuko dute parte Kopan. Ez batak, ez besteak ez dute lortu final-erdietako langa gainditzea. Aurreko urtean, Gasteizen jokatu zen txapelketa, eta bi taldeak han izan ziren. Araskik bazuen itxaropena zaleen aurrean zerbait handia egiteko, baina Cadi La Seuk final-laurdenetan utzi zuen kanpoan. Gernikak IDK Gipuzkoa gainditu zuen final-laurdenetan; Gironak, ordea, ez zion aukerarik eman finalerdietan. 20 puntugatik galdu zuten bizkaitarrek: 80-60. Girona eta Perfumerias Avenida dira aurten ere Kopa irabazteko hautagai nagusiak.

Mario Lopez bizkaitarren entrenatzaileak honela aztertu du Araskiren aurkako norgehiagoka: «Haien kontrako partidak beti izaten dira oso parekatuak eta oso biziak. Azken txanpan erabaki ohi dira, txikikeriengatik, gainera. Oraingoan ere hala izango dela uste dut. Are gehiago kale edo baleko lehia bat izanda». Arabarrak egiten ari diren denboraldia goraipatu du teknikariak. «Talde oso lehiakorra izaten ari da partida guztietan, eta kosta egiten da hura mendean hartzea».

Irabaziz gero, Perfumerias Avenida edo Ensino izango dute aurrean final-erdietan. Perfumeriasek zortzi aldiz irabazi du Kopa, eta seitan izan da txapeldunorde. Gainera, etxean jokatzen du. «Argi dago talde handia dela. Baina Eurokopan eta ligan erakutsi dugu haren aurka aurrez aurre lehia gaitezkeela».

Partida «zaila» espero du Araskiko Laura Pardo jokalariak. «Lau zerrendaburuak ziren gogorrak». Baina baikor dago. «Ligan merezita eta nagusitasunez irabazi ziguten. Partida arreta osoz prestatutako dugu, eta uste dut aukera izan dezakegula garaipena lortzeko. Gure indarguneei ahalik eta probetxurik handiena atera behar diegu».

Sasoi honetan bi aldiz jokatu dute elkarren aurka. Denboraldi- aurrean, Euskal Koparen finalean neurtu zituzten indarrak. Araski gailendu zen: 50-47. Hirugarrenez lortu zuten titulua Madelen Urietaren jokalariek. Laura Quevedo izan zen neurketako jokalaririk onena: hamazazpi puntu sartu zituen. Funtsezkoa izan ziren, era berean, Maria Asurmendiren gidaritza eta Tamara Sedak erasoan egindako ekarpena —bederatzi puntu sartu zituen—.

Garaipen bana

Denboraldi-aurreko norgehiagoka izan arren, sasoi osoan erakusten ari den ezaugarriak ikusi zitzaizkion Araskiri lehia hartan: talde lana eta izaera lehiakorra. Horrek denboraldiko ezusteetako bat izatera eraman ditu arabarrak. Mailari eusteko helburuarekin abiatu zuten sasoia, baina, lan isila eginez, onenen artean daude. Bosgarren daude, bederatzi garaipen eta zazpi porrotekin.

Euskal Kopako arantza ligan atera zuen Gernikak. Azaroaren 30ean, bizkaitarrek garaipen argia lortu zuten Mendizorrotzan: 40-59. Nogaye Lok gidatuta egin zuten. 22 puntu sartu zituen pibotak. Mario Lopezen taldeak erronka du bai ligan eta bai Eurokopan ematen ari den itxura emateko. Ligan laugarren daude, hamabi partida irabazita eta lau galduta. Bi garaipenera dituzte Girona eta Perfumerias Avenida liderrak. Eurokopan, berriz, estreinakoz sailkatu dira final-hamaseirenetarako.


Abantean dago Ondarroako Emakumeentzako Jabekuntza Eskolaren ikasturte berria

Urritik hasi eta maiatzera bitartean, hainbat ikastaro emango dira Ondarroako Emakumeentzako Jabekuntza Eskolan. Ikastaroen arduradunek nabarmendu dutenez, aurten ere hainbat arlo landu eta beste hainbat esparru ukituko dituzten ikastaro sorta eskainiko dira. Aurtengo ikastaroan feminismoa, literatura, emakumeen osasuna, adiskidetasuna, komunikazioa, argazkilaritza tailerra eta beste hainbat gai landuko dira.

Aurten ere, iaz estreinako egin modura, Txirrimorraskik kudeatu duen haurtzaindegi zerbitzua eskainiko da ikastaro guztietan. Antolatzaileek nabarmendu dutenez, zerbitzu hori behar dutenek astebete aurretik jakinarazi beharko dute.

Auto mekanikari buruzko ikastaro bat. Argazkia: Ainara Aramaio

Matrikulazio epeari dagokionez, zabalik dagoela gogorarazi dute Jabekuntza Eskolakoek. Talde bakoitzeko, gutxienez, zazpi lagun egon behar dute, eta taldea bete ahala itxi egingo da matrikulazioa; bestela, ikastaroa hasi arte egin daiteke matrikula. “Gogoan eduki ikastaro batzuek plaza mugatuak dituztela. Hortaz, izena ahalik eta azkarren ematea gomendatzen dugu”.

Ikastaroei dagokienez, hiru hilabeteko ikastaro bakoitzaren prezioa 5 eta 10 euro artekoa da. “Oinarrizko errenta jasotzen dutenek eta 20 urtetik beherako andra gazteek, ostera, %50eko deskontua izango dute”.

Ikastaroetako batean batutako emakume taldea

Izena emateko matrikula fitxa bete eta ordainketa egin behar da. Goizetan, Udal Diru Bilketa bulegoan (Kantoipe 3an) egiteko aukera egongo da, eta arratsaldeetan, Etxelilan (Artibai 3, 2. pisua). Informazio gehiago nahi izanez gero Etxelira jo edota Ondarroako Udalaren Berdintasun Sailean eska daiteke.

2015-2015 ikasturteko ikastaroak


Ez dago berririk Iker Iparragirreri buruz

Operazio polizialak oraindik irekita jarraitzen du

Gaur, osteguna, batzar jendetsua egin dute plazan, eta bihar manifestaziora joateko deia egin dute (19:30)

Azken albisteak: Javier Balza Herrizaingo sailburuak Azpeitian gertatutakoa ikertzen hasiko direla esan du

Espainiako Polizia Iker Iparragirre azpeitiar gaztearen atzetik ibili zen atzo (asteazkena), airera tiroak botaz hura atxilotzeko asmoz. Eguerdiko ordubiak aldera gertatu zen (Askatasunak arratsean zabaldu zuen, ohar baten bidez, Ikerren izena). Ikerrek ihes egin zuen eta ez da bere berririk ordutik. Operazio polizialak oraindik irekita jarraitzen du.

Gaur, osteguna, batzar jendetsua egin dute plazan, gertatutakoaz hitz egiteko, eta biharko manifestazioa antolatu dute (19:30).

Atzoko gertaera

Atzo Erdi kalean zeuden herritarrak zur eta lur geratu ziren ikusten zutena ezin sinetsita. "Poliziak gazte baten atzetik hasi dira lasterka, zentroan. Gaztea, orduan, lasterka hasi da, baina zerbaitekin estropozu egin eta erori egin da. Poliziek harrapatu egin dute, baina gazteak herioan-edo askatzea eta ihes egitea lortu du", zioen orduan kalean zebilen batek. "Poliziek bost tiro bota dituzte airera", esanez bukatu zuen.

Ondoren, Etxe-Zuri tabernara sartu ziren kaleko arropaz jantzita zeuden poliziak eskuan pistola zutela, Iparragirre harrapatu asmoz. Hiru ziren hasieran, baina laster deitu zieten gainontzekoei, "*aquí hay mucha gente*" esanez. Korrale tabernara ere sartu ziren. Bost polizia, eta "bi behintzat" armak erakutsiz; tabernariari musika kentzeko esan eta Korralen kafea hartzera joandako jendeari paretaren kontra jartzeko esan zien. Ondoren identifikatu egin zituzten. Intz tabernara ere sartu ziren, begiratua bota eta irteteko.

Kalean gero eta polizia gehiago bildu zen, "8-10 bat" izateraino, bertan zeudenek esan zutenez, eta tentsio giroa eta izua sortu zuten. Ondoren, Ertzaintza heldu eta identifikazioa eskatu zien; poliziek plaka erakutsi eta guztiak joan egin ziren momentu batez, gero berriro itzultzeko.

17:00ak aldera Iparragirreren autoa eta etxea (Euskalerria auzoan) miatzen hasi ziren poliziak, herritar batek uztarria.com-i adierazi zionez. Espainiako Poliziaren bi furgoneta iritsi ziren etxe ondora. 19:00ak aldera bukatu zuten miaketa. Agendak, paper batzuk eta abar eraman zituzten; ordenadorerik ez. Poliziak han zirela, etxe inguruan 30 bat herritar bildu ziren eta orduan ere tentsio uneak bizi zituzten; poliziek armekin mehatxuka jardun ziotelako jendeari.

Poliziak, atzo goizaldean izan zen operazioarekin lotu du Azpeitiko atxilotze saioa, familiari erakutsitako autoan. Hain justu, Espainiako Poliziak 14 euskal herritar atxilotu zituen ( Berria ). Espainiako Barne Ministerioko iturriek esan zutenez, "ETAko kide berriak egiteko" azpiegitura guztia suntsitu dute sarekada horren bidez. Izan ere, Espainiako Barne Ministerioaren arabera, atxilotuek "lan organikoak" egin dituzte ETAren "egitura operatiboan".

Azken albisteak:

(Asteazken gauean) Ertzaintzak Azpeitiko gertaera ikertuko duela adierazi du Javier Balza Herrisaingo sailburuak. Eta honakoa gaineratu du: "Gaurko atxiloketek ez dute inolako zerikusirik Ertzaintzaren inolako operatiborekin. Antza denez, Frantzian atzemandako dokumentaziotik abiatu da operazioa eta kasu horietan, sorburua Frantzian duten operazioetan, guk ez dugu informaziorik izaten", EITB24.com-en adierazten denez.


Gari Uranga: “Aurreikuspenak bete dira, eta maila polita ematen ari gara KAE 1 ligan”

Gari Uranga, ZAEko entrenatzailea (Aritz Mutiozabal)

eigarren postuan sailkatu zarete asteburuko estropadan. Zer sentipenekin bukatu zenuten jardunaldia?

Sentipen onarekin amaitu genuen, estropada nahiko osatua egin baikenuen. Gero, ohorezko txandako denborak ezagutu genituenean, gure sentipenak baieztatu egin ziren. Pedreñak bi segundo eta erdi atera zizkigun gure txandan, eta Lekittarrarengandik 13 segundora geratu ginen. Oro har, oso gustura gaude estropadan zehar egin genuen lanarekin.

Seigarren postuan kokatuta zaudete sailkapen nagusian. Denboraldi hasierako aurreikuspenak betetzen ari al dira?

Egia esan, denboraldi hasieran markatu genituen helburuak betetzen ari gara. Neguko estropadetan aurkarien maila zein zen ikusi genuen, eta gu zein postutan egon gintezkeen aztertu genuen horren arabera. Bagenekien sailkapenaren buruan dauden taldeak gure aurretik ibiliko zirela, baina estropadaren batean edo bestean aurreko postuetan aritzea zen gure asmoa, Getarian pasa zen moduan. Aurreikuspenak bete dira, eta maila polita ematen ari gara KAE 1 ligan.

Emaitzak ikusita, arraunlariak animatuta al daude?

Taldea motibatuta dago. Iazko denboraldiarekin alderatuta aldaketa dezente izan ditugu taldean, eta aurten arraunlari gazteekin bigarren txanda irabazteko lehian egoteak giro ederra sortu du. Mutilak motibatuta eta indartsu daude, eta oso lan ona egiten ari dira entrenamenduetan eta estropadetan.

Arraun adituek KAE 1 ligako maila nabarmendu dute. Nola ikusten da liga barrutik?

KAE 1 liga indartsu dago. Sailkapenaren buruan dauden lauzpabost taldeak Eusko Label ligarako sailkatzeko borrokan ari dira. Astillerok eta Pedreñak, esaterako, oso arraunlari onak dituzte, aurreko urteetan TKEn garaipenak lortu dituzten mutilak, eta hori antzeman egiten da uretan. Bestalde, Lekittarrak ontziko eta Getariako arraunlariak ez dira aurretik aipatu ditudanak bezain ezagunak, baina lan bikaina egiten ari dira, eta entrenatzaile oso onak dituzte gainera.

Sailkapenean gure aurretik dauden taldeak Eusko Label ligari begira daudela uste dut, eta guretzat oso aberasgarria da asteburuero horiekin lehian aritzea, horrek talde bezala indartzen baikaitu.


Eraiki Dantza Taldeak ikasturterako izena emateko epea ireki du

Eraiki dantza taldea

Irungo Eraiki Dantza Taldeak 2011-2012 ikasturterako izen emate epea ireki du, euskal dantzak ikasi nahi duten 5 urtetik gorako mutiko eta neskatoentzat. Ikasturtea hilaren 16an hasiko da. Informazio gehiago lortzeko interesa dutenek 685705383 telefonora dei dezakete edo e-posta mezu bat bidali. Eraikiko harremanetarako pertsona Oscar Lucas da.


Erremate bikaina, herritarren lan haundiari

Aste osoko lana borobildu zuen atzo Hernanik, Ordiziaren kontrako derbian. Landaren jokatu zen partidua azkenean, txukuntze lanetan herritar askok egindako ahaleginari esker, eta Landaren geratu zen garaipena ere (22-20). Erremate bikaina jarri zioten trikoloreek, modu horretan, herritarren lan haundiari.

Uholdeen arrastoa nabaria zen oraindik, hala ere, eta oso eroa izan zen partidua, kontrolik gabea. Akats asko tarteko, etengabe aldatu zen baloiaren jabetza, eraso laburrekin.

Kolpeak aprobetxatuta, markagailuan aurretik

Eromen hori eta ordiziarren kolpeak aprobetxatu zituen Hernanik, markagailuan aurretik jartzeko. Horrela, 8-0 aurreratu zen, Larretxearen zigor kolpe bati eta Puertasen entseguari esker.

Baina larritasunak ere izan zituzten trikoloreek, lerroa mantentzeko garaian, eta bi entsegu egin zituen Ordiziak, lerroa hautsita eta korrikaldi luzeak gauzatuta (11-12).

Baina atsedenaldirako, berriro jarri ziren aurretik, bandako sake bat aprobetxatuta. Colladok utzi zuen baloia marraren bestaldean (16-12).

Ez zen askorik aldatu partidua, bigarren zatian, baina nabarmen hobetu zuten defentsan hernaniarrek. Bikain eutsi zituzten ordiziarren ahaleginak, minutu gutxiren faltan, ostiko bati esker entsegua egin zuten arte (22-20). Konbertsioak aurretik jarriko zuen Ordizia, baina huts egin zuen Rustek, eta baita segidan izan zuen zigor kolpea ere, gutxigatik. Partidua ia bukatuta, beste bost minutu luzatuko zen estuasuna, baina Landaren geratu zen garaipena azkenean.


Errauste planta eraikitzea legez kanpo jokatzea litzatekeela esan du Intxaurrandietak

Zubietako errauste plantaren obrak egiteko agindua etetea erabaki du Gipuzkoako Hondakinen Kudeaketak (GHK). Erakunde horretako presidente Ainhoa Intxaurrandietak arratsaldean eman ditu erabakiaren nonkin norakoen berri, Zubietan bertan. Intxaurrandietak azaldutakoaren arabera, legez kanpo jokatzea izango litzateke errauste planta eraiki izana. Nabarmendu du hiru baldintzengatik ez duela proiektuak Ingurumen Baimen Bateratua betetzen: errauste plantan zaborra erre eta gero geratzen diren hondakin kutsakorrak tratatzeko azpiegitura proiektutik kanpo uztea; sortzen den errauts toxikoen tratamendurako azpiegiturak ez eraikitzea; eta errauste plantaren lur maila baimendu baino hiru metro gorago jartzea.

Intxaurrandietak jakinarazi du enpresekin hitz egin dutela, eta, kalte ordainak ordaindu behar izanez gero, kopurua ahalik eta txikiena izan dadin lanean ari direla. “Gipuzkoarren dirua eta interesak defendatzea da lehentasuna”, erantsi du Intxaurrandietak.


'Pagafantas' filma gaur San Martin plazan

Abuzturako aire libreko zine emanaldiak antolatu ditu Udalak. Lehenbizikoa gaur, eguena, izango da San Martin plazan, 22:00etan. Borja Cobeagak zuzendutako 'Pagafantas' filma ikusteko aukera izango da. Komedia honetako protagonista nagusiak Gorka Otxoa, Sabrina Garciarena eta Oscar Ladoire dira.

Cobeagak 2009an filmatu zuen Pagafantas. Gorka Otxoa aktore donostiarra da izenburuko pagafantas hori, neskekin ligatzeko ohi baino zailtasun gehiago dituena. Otxoarekin batera, Sabrina Garciarena aktore argentinarra, Julian Lopez (Muchachada Nui) eta bi aktore beterano, Kiti Manver eta Oscar Ladoire, azaltzen dira. Bilbon filmatutako komedia da, orain pare bat urte takilan arrakasta dezente lortu zuena. Euskarazko bertsioa eskainiko dute gaur San Martin plazan.

Abuztuko gainerako emanaldiak San Martin plazan hauek dituzue:

Tres metros sobre el cielo, abuztuaren 11n.

Ice Age 3: la edad de los dinosaurios, abuztuaren 18an. Euskarazko emanaldia.

Cartas a Julieta, abuztuaren 25ean.

Emanaldi guztiak 22:00etan, doan.


Misio Taldekoek elkartasun afaria egingo dute gaur, egubakoitza, Bidaurretan, 20:30ean

Misio Taldeak duen ohitura da elkartasun afariak egitea eta gaur, egubakoitza, egingo du beste bat Bidaurretako fraidearen saloian, 20:30ean.

Beti bezala, patata tortilla eta letxuga izango dituzte afaltzeko eta sagardoa edateko. Maliko Saint Paul ikastetxerako izango da batuko duten dirua eta Joxean Larrañaga parrokoak proiektuaren gaineko argibideak eskainiko ditu. Hain zuzen, afari honekin emango diote amaiera proiektu honi.


Joaquin Larregla musikaria omenduko du Mendi Abesbatzak urriaren 31n Donezteben

Raquel Del Val pianista handiarekin kontzertua eskainiko du larunbatean eta musikariaren biografia aurkeztuko dute bezperan

Mendi Abesbatzak Joaquin Larregla musikaria omenduko du urriaren 31n Donezteben. Omenaldi ederra burutzeko Leongo Kontserbatorioko Katedraduna den Raquel del Val piano jolea Doneztebera hurbilduko da espresuki larunbatean herriko abesbatzarekin kontzertua eskaintzeko.

Izen handiko jotzaile hau Joaquin Larreglaren lanetan espezialista da eta bakarkako hainbat obra eskaintzeaz gain, Mendiko kideekin batera ariko da (Caixabank-ek emandako dirulaguntzari esker ospe handiko musikaria ekartzerik izan da). Hitzordua arratsaldeko 8:30ean izanen da Elizan. Urriaren 30ean (ortziralean) Jose Luis Macaya idazleak Larreglaren biografiaren liburua aurkeztuko du Erakusketa Aretoan arratsaldeko 7etan.

Joaquin Larregla konpositore eta batez ere, pianista bikaina mundu osoan zehar ibili zen kontzertuak eskaintzen. Irunberrin sortu bazen ere, laster Garesera joan zen eta Donezteberekiko lotura berezia jorratu zuen (beti bihotzean izan zuen herri hau). Bertan oporretako etxebizitza zeukan eta ahalik eta denbora gehien pasatzen zuen gurean. Lekarozko eskolan irakasle jardun zuen, bertan Aita Donostiaren lagun mina egin zen eta biek ordu luzeak ematen omen zituzten Narbarteko organoa joz musika egiten. Aita Donostiaren obra gehienak Larregla berak estreinatu zituen, eta horien artean ezagunenetakoa, Oñazez hunkingarria (Larreglari eskainitakoa esker ona adieraziz). Aipatu behar da Larreglaren alabak Donezteben denboraldi luzeak ematen zituela, bertze musikari handi batekin ezkondu baitzen, Federico Moreno Torrobarekin, alegia.

Kontzertu honekin Mendi abesbatzak Larreglaren urteurreneko zikloa itxi nahi du, joan den irailaren 12an Irunberrin eskainitakoari jarraipena emanez. Jaialdi hura Olatz Kultur taldeak antolatu zuen.

Udazkenean kontzertuz betetako agenda prestatu du Mendi abesbatzak

Hitzordu garrantzitsu honen ondoren Doneztebeko Mendi abesbatzak agenda ederra prestatu du urte bukaerarako. Azaroaren 14an Faltzesera joanen dira; 21ean Etxalarren Nafarroako zikloaren barrenean ariko dira, Santa Zezilia eguna ospatuz; 28an, Faltzesko abesbatzak gurean kantatuko du; abenduaren 3an Nafarroaren Eguna eta Nazioarteko Euskararen Eguneko ekitaldien barrenean Legasan ariko da eta, urtea bukatzeko, abenduaren 18an Donostiako Udaleko Txistulari taldearekin batera, Eguberrietako Kontzertua eskainiko dute bertako Agorreta musika eskolako ikasle eta dantzarien laguntzaz.


Nahi al duzu euskal estatu burujabe/independente bateko herritarra izan?

125.000 lagunek izango dute datorren igandean euskal estatu burujabe edo independenteaz botoa emateko aukera. Lehen olatua izango da, Gure Esku Dago-k iragarri baitu datorren urtean beste 60 herritan baino gehiagotan ere izango direla galdeketak.

Sare sozialek-eta gaur egun tresnak eskaintzen dituztenez, irakurleei galdetu die BERRIAk: "Nahi al duzu euskal estatu burujabe edo independente bateko herritarra izan?". Igande eguerdira arteko epea dago botoa emateko.


Iban Lopez eta Javier Goikoetxearen estreinaldia Espainiako Rally Txapelketan

Espainiako Rally Txapelketa, Suzuki Swift Kopa larunbatean hasiko da, Kantabria Infinita rallyarekin. 16 pilotu eta kopilotu lehiatuko dira, guztiak txapelketarako propio prestatutako autoarekin: Suzuki Swift. Tartean bi pilotu euskaldun daude, Markinako Gorka Antxustegi eta Olaztiko Iban Lopez. Ibanek kopilotu berriarekin estreinatuko du Espainiako Rally Txapelketa: Olaztiko Javier Goikoetxearekin.Iban Lopezek zazpi urte daramatza automobilismoan lehiatzen. Behin eta berriz konpondu eta zaharberritutako Renault 5 Copa Turbo autoarekin aritu da lanean Euskal Herriko eta gertuko lasterketa, mendi igoera eta rallyetan. Iazkoa oso urte zaila izan zen olaztiarrarendako. "Lehendabiziko lasterketan autoa hautsi eta utzitako auto batekin aritu nintzen lehian, ahal zen moduan. Beti arrastaka, desabantailarekin, diru eta baldintza eskasekin eta babes faltan aritzeaz nazkatuta nengoen eta lasterketak uztea erabaki nuen, baina gertukoek jarraitzera animatu ninduten, nire zaletasuna abandonatzeak pena ematen zielako. Orduan jarraitzea erabaki nuen, baina fundamentuzko zerbaitetan arituz" dio Ibanek.Aurten ez da RAC Kopa egonen, baina estreinakoz Espainiako Rally Txapelketa, Suzuki Swift Kopa antolatu da, eta bertan murgildu da buru belarri Iban. Orain arte Ziordiko Aritz Azpiroz zen bere kopilotua, baina lan kontuak direla medio aurten ezin da aritu. Haren ordez Javier Goikoetxea gazte olaztiarrarekin osatuko du bikoa Lopezek, Ziordi Sport eskuderian.Iban Lopez: "Baldintza berberetan nola lehiatzen den probatu nahi dut" Zergatik erabaki duzu Espainiako Rally Txapelketa, Suzuki Swift Kopan aritzea? Automobilismoan rallyetan lehiatzea dut gustukoena. Txapelketa honetan lehiatuko garen 16 pilotuek auto berdina daukagu, berria eta modu berberean prestatutakoa. Denok baldintza berberetan abiatuz eta arituz Javier eta ni nola ibiltzen garen ikusi eta probatu nahi dut. Proban lehiatzeko aurrekontu ikaragarria behar da: autoa erosi, gurpilak, ordezko piezak, erregaia, lasterketak, kanpoko egonaldiak... Guztia diru asko da, baina behin bakarrik bizi gara, nire ametsa da eta saiakera eginen dut.Egitasmorako dirua biltzeko ate asko jo dituzue? Asko. Krisia dela medio ez da oso garai egokia dirua eskatzeko, baina burugogorra naiz, ez dut etsitzen. Dagoeneko esponsor edo babesle batzuk lortu ditut, baina oraindik ere gehiago lortzeko lanean gaude. Ildo honetan Nafarroako Gobernuaren jarrera salatu nahi dut: ez digute egitasmoa azaltzeko aukerarik ere eman, ez gaituzte hartu, ate guztiak itxi dizkigute. Argi dago ohiko kiroletara, taldeetara eta kirolari kuttunengana doala diru guztia, eta gainontzekoendako ez dagoela ezer.Zuek antolatutako Eskufreno rock bezalako ekitaldi gehiago etorriko dira? Mota askotako ekimenak antolatuko ditugu dirua ateratzeko. Ildo honetan, Olaztiko herriaren babesa eta jaialdian parte hartu zuten eta laguntza eman zuten guztiei eskerrik beroenak eman nahi dizkiet.Ziordi Sport eskuderia duzue. Zergatik izen hori?Ziordiar askok eman dit laguntza urte hauetan eta bertan ordu asko eman ditugu, autoa eta beste probatzen. Sinbolikoa da. Taldean 6 mekaniko eta logistikan laguntzen duten 2 kide daude. Guztiak dira sakandarrak Iruñeko bi izan ezik.Hasiera guztiak dira gogorrak... Bai, urte honetan egin behar da inbertsio gogorrena: autoa erosi eta dena prestatu. Txapelketa hau babesleendako erakusleiho ona da, baina mundu honetan ere aitaponteko ona eta dirua duenak dauzka aukera gehiago. Horretaz gain txapelketan izena ematen azkenak izan ginen, eta horregatik autoa jasotzen azkenak izan gara. Aurreko astean jaso genuen, eta ez dugu behar adina denbora izan guztiz prestatzeko. Beraz, lehenengo lasterketa lasai hartuko dugu.Gustura zaude mustu berri duzun Suzuki Swift autoarekin?16 parte hartzaileei Galiziako RallyCar enpresan prestatu dizkigute autoak. Suzuki Swift Sport modeloa da, 125 zaldikoa, eta barrak jartzeaz gain, soilik martxa kutxa, suspentsioa eta frenoa aldatu dizkiote. Gurpilak Hankook etxekoak dira, euritakoak eta lehorrak. Gustukoa dut baina oraindik ez dago sasoi betean, behar bezala prestatzeko ez baitugu astirik izan.Beraz, autoa jaso berria... Bai, berriro desabantailan, gainontzekoek prestatzeko denbora gehiago izan dutelako. Esaterako, suspentsioaren atzeko erreguladore edo "reglaje" delakoak 48 posizio dauzka, eta aurrekoak 18. Guztiak probatu behar dira, egokiena aukeratzeko. Eta abar. Gainera, autoari kilometroak egin behar zaizkio, puntuan jartzeko. Ahalik eta txukunena jarri eta horrela aterako gara lehiatzera.Zer moduz konpontzen zara Javier Goikoetxea kopilotu berriarekin? Gaztea da baina esperientzia dauka. Aurten hasi gara lanean eta oraindik ere behar bezala aritzeko denbora gehiago behar dugu. Pilotu eta kopilotuaren arteko komunikazioa primerakoa izan behar da lasterketa onak egiteko: biok hizkuntza eta entonazio bera izan behar dugu. Bihurgunea 5 mailakoa bada 5 mailakoa da, ez 4koa.. Kopilotuak uste baino lan gehiago egiten du: entrenamenduetan ibilbide guztiko xehetasunak apuntatu behar ditu eta lasterketan ibilbidearen informazioa aurretik emateaz gain, hurrenean datorrena izan behar du buruan. Oso lan mental gogorra da. Pilotuak autoa puntuan jarri behar du eta lasterketan ahalik eta hobekien gidatu. Kopilotuak rallyaren plana, asistentzia eta beste prestatu behar ditu.Orain arteko lehiaketetatik Espainiako Rally Txapelketarako saltoa handia da? Bai, maila altuagoa da. Orain arteko probak askoz ere motzagoak ziren, ikusi beharko dugu ea nola daramagun lasterketa luzeagoak izatearen presioa eta kontzentrazioa.Nola prestatuko duzue lehenengo proba, larunbateko Kantabriako Rallya? Soilik asteazkenean eta ostegunean entrenatu ahal zen, eta gainera auto bakoitzak 3 aldiz egin zezakeen bidea. Hor prestatu genuen gure plana eta larunbatean lehiatuko gara. Kronometratutako 160-200 km inguru dauzka probak, loturak kontuan hartuz 550 km inguru. Pentsa, Euskal Herriko edozein rallyren ia hirukoitza!Nolanahi ere gure helburua aurtengo denboraldian ahalik eta gehien ikastea da, autoa zainduz. Ezin dugu arriskatu eta lehiatzearren limitean ibili, autoa apurtzeko luxua ezin baitugu gure gain hartu. Ez litzateke inteligentea izanen. Hurrengo denboraldian, esperientzia alde, aspirazio gehiagorekin lehiatuko gara.Urduri?Bai. Autoa jaso berria, kopilotu berria, antolakuntzarekin harremanak, etengabeko deiak, babesleak lortzen... azken egun hauek erokeria hutsa izan dira. Lehendabiziko proban lehiatzeko gogoak dauzkat, lasaitu eta hurrengo proba (ekainaren 21 eta 22an, Ourenseko rallya) hobeki prestatzeko.Espainiako Rally txapelketa prestatzeko Euskal Herriko probetan parte hartzeko asmoa duzue? Akaso entrenatzeko bai, eta bestela lasterketetako 0 autoa moduan aritu gaitezke, hau da, lasterketa hasieretan ateratzen diren autoak. Esaterako, aurten, uztailaren 19an Urbasako igoera jokatuko da atzera ere, Iruña Mendi Racing eskuderia berriak antolatuta, eta 0 autoa izatea ez legoke gaizki.


Zumartekoek asteazkenean hasiko duten leku aldaketa lanetan laguntzeko deia

"Zure laguntza behar dugu!" adierazi dute Zumarte Musika Eskolatik zabaldu berri duten oharrean. Zumarte Musika Eskola, dakizuenez, lekuz aldatzera doa. 32 urtez egoitza izan duten Villa Pilarretik badoaz aldi baterako, bertan egitekoak diren eraberritze eta handitze lanak bideratu ahal izateko. Datozen bi ikasturteotan, 2017-18 eta 2018-19 ikasturteetan, herriko txoko ezberdinetan kokatuko dira herriko musikariak; Udarregi Ikastolan, atez ateko bilketaren garai bateko Artzabal inguruko informazio bulegoan, eta Santueneko frontoi atzean.Leku aldaketa uztailaren 5 eta 6an egin asmo dute Zumartekoek. Garraio lanetarako laguntza eskatu dute. "Zumarte Gero Arte" festa egin genuen eta orain musika eskolako instrumentu, altzariak, materiala bildu eta 2017-18/2018-19 ikasturteetan erabiliko ditugun lokal desberdinetara eramateko lekualdaketa antolatu dugu".

4 txanda antolatu dituzte uztailaren 5 eta 6rako. Laguntza behar dute. Animatzen denak idatzi dezala email bat zumarte@telefonica.net helbidera. Bertan adierazi zein eta zenbat txandetan laguntzeko prest zauden.

Leku aldaketarako txandak

Uztailak 5, asteazkena

09:00-13:00 Lehen txanda.

16:00-19:30 Bigarren txanda.

Uztailak 6, osteguna

09:00-13:00 Lehen txanda.

16:00-19:30 Bigarren txanda.

Izen ematea: idatzi email bat zumarte@telefonica.net helbidera. "Agian txanda batean parte hartu dezakezu edo gehiagotan". Email horretan adierazi ze txandetan lagundu dezakezun.

Deitzailea: Zumarte Musika Eskola.

Lekualdaketak nora?

Udarregi Ikastola

Atez ateko informazio bulego ohia

Santueneko frontoi atzeko lokala


5 urtean Nafarroatik kanpo bizitzera zigortu dute gizon bat, genero indarkeriagatik

Epaileak ebazpenean jaso duenez, gizonak hainbat urtez jarraian tratu txarrak eman zizkion bere bikotekideari. 21 hilabeteko espetxe zigorra ere ezarri diote erasotzaileari.

Iruñeko Zigor Arloko Epaitegiak 21 hilabeteko espetxe zigorra ezarri dio gizon bati, emazteari ohiko umilazioak eta tratu txarrak emategatik. Gainera, bost urtez, bizitokia Nafarroan izatea debekatu diote, eta gizonezkoak 3.000 euroko kalte-ordainak eman beharko dizkio emakumeari,

Irainak esatea, eraso egitea eta mehatxatzeaz gain, akusatuak emakumearen egunerokoa kontrolatzen zuen. Horren adibide, 20 egunean 203 aldiz deitu ziola telefonora.

Epaiaren arabera, 2016ko ekainean akusatuak eraso egin zion emakumeari, hainbat kolpe emanda, eta mehatxu eginda.

Hori dela eta, biktimari tratamendu psikologikoa egin behar izan diote.


Kultur saioa

Galdera.- Zer egiten du zu bezalako gazte batek gaur egunean poemak argitaratzen, jakinaren gainean, esaten denez bederen, lau erok baizik ez duela gaur poesia irakurtzen, edo beste modu batera esanda, poetak eurek baizik ez duela nehork poesiarik irakurtzen?

Erantzuna.- Orduan, zuk, poeta ez izanik, ez duzu liburua leitu? Ziur baietz; beraz, uste baino poesia irakurle gehiago badira beti.

G.- Hala bada, zergatik jo duzu editorial txiki batera? Poesia benetan kontsumoko gauza balitz, pentsa liteke argitaletxe handiek ere atseginez argitaratuko luketela.

E.- Ez dago argitaletxe txikirik, lana handia bada.

G.- Ikusten da zenbait poematan baduzula kritika sozialerako gogoa. Horretarako agian badago beste genero batzuk, ez?

E.- Genero guztiak dira noranahikoak, are poesia ere, klasikoengandik hasirik, kritika sozialerako beti erabili izan dena. Baina, zuk arrazoi, poesia utziko dut.

G.- Ikusi dugu poetek historian zehar usu darabilten gaia denboraren iragaitea dela, baita heriotza ere; harritu egiten du gazte bat holako gai potoloekin ikusteak.

E.- Heriotzaz gazteok baino ezin gara serio kezkatu. Zaharrik egiteak ez du meriturik.

[Galderak egiazkoak dira, azken Sautrela-n eginak; erantzunak, nik asmatuak].


Antzerki eta dantza hamabostaldia, helduen taldea: Fermin antzezlana (1. zatia)


Kaleei kolorea emanez

Aholkularitzan nahiz lorategien diseinuan egiten du lan Iker Goikoetxeak. Udaleko Ingurumen batzordeko partaide da. Atari Bizi lehiaketaren berri azaldu du.

Nondik nora sortu zen lehiaketa martxan jartzeko asmoa?

Ingurumen batzordean, baserritarren edo larrerako beharrez gain, urtean zehar egon zitezkeen beharrak aztertu ziren. Amasa-Villabonaren %95-a urbanoa da eta %5-a landa-gunea. Oso grisa eta zurruna da dena eta ondorioz, landareen inguruko sentsibilizazioa bultzatzeko beharra ikusi genuen. Komunikabideak sortzen diren garai honetan, azkenean, inkomunikabide bihurtzen direlako, muga horiek hausteko modu bat, horrelako lehiaketa bat martxan jartzea zela iruditu zitzaigun. Lehiaketa xumea da, inolako pretentsio handirik gabea. Etxeko balkoiaz edo leihoez arduratzeko zirikatu egin nahi dugu jendea; azken batean, izaki bizidunak zaintzeko, disfrutatuz.

Udaberriko landareak dira lehiaketako abiapuntu…

Balkoiak urte guztian zehar eduki daitezke landaketa bidez biziberrituta. Hala ere, gure planteamendua zerbait zehatzagoa egitea da eta, udaberriko landaketen bidez, uda hasiera baino lehen, landare eta loreak beren momenturik onenean edukitzea eta nolabait, jendea horretara bultzatzea. Herriko jaietan esfortzua egin duten hainbat herritar saritu egingo da. Hori lortzeko, diptikoa banatu zen herritar guztien postontzietan eta ekainaren hasieran, azoka egun batez, landare banaketa egingo da herritarren artean. Epaimahaia antolatzen ari gara atari zainduenak aukeratzeko.

Nondik etorri zitzaizuen ideia?

Garai batean, “Balkoi loratuak” izeneko antzeko lehiaketa egiten zen Villabonan. Guk martxan jarri duguna zabalxeagoa da, atari guztiak hartuko baitira kontuan: balkoi, leiho, atari, bebarru, erakusleiho... Badakit Zumaian ere egiten dela antzeko lehiaketaren bat. Agian baita Hondarribian ere. Oso ezagunak dira Hondarribiko Alde Zaharreko balkoiak udan, denak lorez beteta egoten direlako. Modu batean, hango herritarrentzat nahiko harrotasun izaten da hori.

Landareak gizakiarekin duen loturari ere garrantzia eman diozue…

Agian amasarrek ez dute hainbesterainoko beharrik ikusiko; atetik atera orduko, naturaren aurrean aurkitzen direlako egunero. Baina Villabonan bizi den jendearentzat, nahiz eta bera kontziente ez izan, balioa badauka, nolabaiteko sentimenak transmititzen direlako. Landareak gauza positiboak eskaintzen ditu. Besteak beste, garaikortasuna adierazten dute: urtaro aldaketak, eguraldi txarra edo ona… Azken batean ingurune naturala adierazten dute, hormigoiak transmititzen ez duena. Gure kulturan, beste garai batzuetan beti bizi izan dira oso modu mistikoan. Lehen natura goraipatuta zeukaten bezala, orain oso alboratuta daukagu.

Zein mezu bidaliko zenieke herritarrei?

Parte hartzera animatzeko. Ez daukate galtzeko ezer, bai irabazteko. Partaidetza denontzat ona izango dela uste dut. Amasa-Villabonan badago lore eta landareekin arduratzen den jendea eta hori ikusi egiten da. Denoi atseginagoa egingo litzaiguke kale ilun batean sartzea baino, kale koloretsu batean sartzea. Apainketarako ez dago mugarik. Baldintza bakarra atariaren loraldi nagusia edo landareen momenturik gorenena Santio jaietan izatea da. Horretarako, udaberri bukaera edo uda hasierari begirako landaketak egin behar dira. Ez da zertan loraldia bilatu beharrik. Aukerak mila daude: hosto kolore ezberdineko huntzak edo beste tonu batzuk eskaintzen dituzten igokariak… Horixe baloratuko den orijinaltasuna. Noski, baita emandako mimoa ere.

Ea herritarrek erantzuten duten…

Lehenengo urtean agian ez du erantzun handirik izango. Nire iritziz, hasieran gauzak eman egin behar dira; urte batzuetara, jendea benetako motibazioa izatera irits dadin. Herritarrek hurrengo urteari begira, ataria apaintzeko ilusioa izan dezaten. Ea urteen poderioz ohitura bihur daitekeen eta jendearen motibazioa handitzen den. Agian, denborarekin, jendeari gutxi irudituko zaio balkoiena eta antzeko egitasmoak bultzatzea beharrezko ikus daiteke herri mailan: lorategi edo bestelako eraikinetara pasaz.

Batzordean bestelako asmorik?

Beharrak asko dira baina dirua gutxi. Besteak beste, Reynutria landare inbaditzailea Aranerrekaren barrura sartuta dagoela konturatzen gara eta batzordetik, lorezainekin batera, errekan gora joan ez dadin, kontrolatu egin behar da. Agian ez da landare arriskutsutzat ikusten baina, aurrera begira, benetako arazoa da hemengo faunarentzat.


Urbasara egingo du urriko mendi irteera Kantsatzekek, domekan

Maiza tontorrera egingo dute irteera. Taldea 08:00etan abiatuko da autoz Elgetatik. Bihar arteko epea dago izena emateko.

Kantsatzeke mendi taldeak irteera iragarri du domekarako. Urbasa aldera egingo dute hilaren 20an. "Urbasa aldera joango gara, Maiza tontorrera (1.182 m). Udazkena izanik eta eguraldiak laguntzen badu, bertako pagadiez eta goi larreez gozatzeko aukera izango dugu, goitik izango ditugun ikuspegi paregabeaz ahaztu gabe (Aratz, Aizkorri, Aralar, Beriain..). Iaz Barbagainera egindako buelta ederra izan bazen, aurten ekialderago dagoen Maiza bisitatuko dugu, eta honek ere emango digu beste gozatu bat hartzeko aukera".

Jakinarazi dute lau bat orduko ibilbidea izango dela. Prezioa da 10 euro eta izen-emateak zabalik dira bihar arte kantsatzeke@gmail.com helbidean edo Facebook bitartez (Kantsatzeke).